title: El Greco

text: El Greco muutti Espanjan Toledoon noin vuonna 1576. Hän sai siellä tehtäväkseen maalata kolme suurta alttaritaulua Santo Domingo el Antiguon kirkkoon. Myöhemmin hän teki muotokuvia ja uskonnollisia tilausteoksia. Toledossa hänen ihmishahmonsa alkoivat pidentyä ja maalauksiin tuli levoton tunnelma. Voimakkaat siniset ja keltaiset värit irtautuivat luonnonmukaisista paikallisväreistä, ja El Grecosta tuli eurooppalaisen taiteen ensimmäisiä koloristeja. Hän alkoi käyttää yhä selkeämpiä valojen, varjojen ja värien vastakohtia. El Greco alkoi myös pidentää figuureitaan, mikä lisäsi näiden hengellistä voimaa ja loi maalauksiin levottoman tunnelman. Hänen värinsä, varsinkin kirkkaat siniset ja keltaiset, eivät olleet luonnonmukaisia. Värien ohella selkeän tilakuvauksen hylkääminen lisäsi hänen teostensa salaperäisen hengellistä tuntua.


title: El Greco

text: Vaikka El Grecon ateljeessa työskenteli monia taiteilijoita ja hänen teoksiaan kopioitiin, ei hän vaikuttanut paljonkaan naturalisemmin maalanneisiin aikalaisiinsa. El Grecon omaperäinen tyyli hämmensi aikalaisia, eikä häntä juuri tunnettu Espanjan ulkopuolella, mutta 1900-luvulla hänen teoksensa saivat arvostusta.


title: Osirak

text: Osirak oli irakilaisessa al Tuwaithan ydintutkimuslaitoksessa rakenteilla ollut pieni ydinreaktori, joka oli tarkoitettu tutkimuskäyttöön. Sitä rakennettiin ranskalaisella teknologialla. Tutkimuslaitos sijaitsi 18 kilometriä Bagdadista kaakkoon. Israel uskoi reaktorin koituvan itselleen vaaraksi, mikäli Irak alkaisi valmistaa ydinohjelman seurauksena myös ydinaseita. Kansainvälinen atomienergiajärjestö valvoi reaktorin valmistusta ja siihen tarvittavan ydinpolttoaineen siirtoa.


title: Osirak

text: 7. kesäkuuta 1981 Israelin ilmavoimat tuhosi keskeneräisen reaktorin "Operaatio Operassa" F-15- ja F-16-hävittäjäkoneiden suorittamalla pommituksella. 14 hävittäjäkonetta pudotti yhteensä 13 pommia noin 30 metrin pituiselle alueelle. Israel tappoi iskullaan 11 ihmistä, joista 10 oli irakilaisia sotilaita ja yksi ranskalainen tutkija.


title: Osirak

text: Keskeneräinen 40 MW:n tehoinen Tammuz-1 (Osirak) -reaktori tuhoutui. 0,6 MW:n tehoinen Tammuz-2 (Isis) säästyi, mutta sen perusta ja laitteisto vaurioituivat.


title: Robert Greene

text: Robert Greene (1558 − 3. syyskuuta 1592) oli englantilainen huvinäytelmäkirjailija ja runoilija. Hän oli eräs maan ensimmäisistä ihmisistä, jotka elättivät itsensä kirjailijana. Erityisesti hänet tunnetaan vihamielisestä suhtautumisestaan aikalaiseensa William Shakespeareen, josta hän käytti pilkkanimeä ""Shake-scene"".


title: Grimaldi (suku)

text: Grimaldi on alkujaan genovalainen aatelissuku, joka hallitsee Monacoa. Ensimmäistä kertaa se pääsi Monacon valtiaaksi 1200-luvulla. Vuonna 1613 luotiin titteli Monacon ruhtinas, joka on aina ollut Grimaldi-suvulla. Alkuperäinen suku sammui mieslinjalta vuonna 1731, minkä seurauksena nimi ja Monacon valtaistuin siirtyivät viimeisen miespuolisen Grimaldin vävylle Jacques Goyon de Matignonille (hallitsijanimi Jaakko I). Hänestä polveutuneen suvun viimeinen miespuolinen jäsen oli Monacon ruhtinas Ludvig II (1870–1949), jonka jälkeen ruhtinaaksi tuli hänen tyttärenpoikansa Rainier III, isänsä puolelta ranskalaista Polignacin aatelissukua. Monacon hallitsijasuku käyttää silti edelleen Grimaldin nimeä. Nykyinen hallitsija on Rainier III:n poika Albert II.


title: Gascogne

text: Gascogne on historiallinen maakunta Garonnejoen eteläpuolisella alueella Biskajanlahden rannalla Ranskan lounaisosassa. Gascogne oli pitkän aikaa itsenäinen herttuakunta, jonka pääkaupunki oli Auch. Vuosina 1154–1453 alue kuului Englannille. Gascognen alkuperäiset asukkaat olivat baskien sukua.


title: Mark Shuttleworth

text: Mark Richard Shuttleworth (18. syyskuuta 1973 Welkom, Etelä-Afrikka) on eteläafrikkalainen liikemies ja miljonääri. Vuonna 2002 hänestä tuli yksi ensimmäisistä avaruusturisteista (yleisimmin käytetyn laskutavan mukaan toinen) sekä ensimmäinen afrikkalainen avaruudessa.


title: Mark Shuttleworth

text: Shuttleworth opiskeli Kapkaupungin yliopistossa tietotekniikkaa ja taloutta. Hän toimi Debianin kehittäjänä 1990-luvulla ja perusti 1995 Thawten, joka erikoistui tietoturvaan ja julkisen avaimen varmenteiden myöntämiseen. Hän myi yrityksen 1999 VeriSignille ja sai kaupasta 3,5 miljardia randia. Shuttleworth on tämän jälkeen toiminut pääomasijoittajana ja edistänyt erilaisia avoimen lähdekoodin hankkeita, erityisesti Ubuntu Linux -jakelua.


title: Mark Shuttleworth

text: Hän asuu nykyisin Mansaarella, ja hänellä on sekä Etelä-Afrikan että Yhdistyneen kuningaskunnan kansalaisuus.


title: Mark Shuttleworth

text: Vuonna 2004 hän palasi Linux-maailmaan rahoittamalla Ubuntu-käyttöjärjestelmän kehitystyötä Canonical Ltd. -yrityksensä kautta. Vuonna 2005 hän perusti Ubuntu-säätiön ja sijoitti siihen 10 miljoonaa dollaria. Säätiön tarkoituksena on tukea Ubuntun kehitystä.


title: Mark Shuttleworth

text: Shuttleworth nousi julkisuuteen 25. huhtikuuta 2002, jolloin hän osallistui venäläiselle Sojuz TM-34 -lennolle. Virallisesti hän oli lennolla mukana avaruuslennolle osallistujana. Kaksi päivää myöhemmin Sojuz-avaruusalus saapui Kansainväliselle avaruusasemalle. Miehistö, mukaan lukien Shuttleworth, vietti avaruusasemalla kahdeksan päivää ja otti osaa AIDS- ja genomitutkimuksiin. Sojuz TM-34 palasi Maahan 5. toukokuuta.


title: Mark Shuttleworth

text: Shuttleworth maksoi lennosta noin 20 miljoonaa dollaria. Sen lisäksi hänen täytyi suorittaa noin vuoden kestävä koulutus- ja valmistelujakso. Koulutusjakson aikana hän muun muassa vietti seitsemän kuukautta Tähtikaupungissa, joka on venäläinen miehitettyjen avaruuslentojen koulutuskeskus.


title: Franz Xaver Gabelsberger

text: Franz Xaver Gabelsberger (9. helmikuuta 1789 München – 5. tammikuuta 1849 München) oli saksalainen pikakirjoitusjärjestelmän kehittäjä. Gabelsbergerin järjestelmästä tuli suosituin saksankielinen pikakirjoitusjärjestelmä, ja se loi perustan myös muiden saksalaisten järjestelmien kehitykselle. Siitä tehtiin sovituksia myös muille kielille, ja muun muassa Lars Neovius-Nevanlinnan kehittämä suomen kielen pikakirjoitusjärjestelmä perustuu siihen.


title: Franz Xaver Gabelsberger

text: Franz Xaver Gabelsberger syntyi 9. helmikuuta 1789 Münchenissä. Hänen isänsä Joseph Gabelsberger työskenteli Münchenissä puhallinsoitinten valmistajana. Äiti Ursula Pertl oli kotoisin Ylä-Baijerista. Perheeseen syntyi viisi lasta, joista Franz Xaver oli keskimmäinen. Isä kuoli jo vuonna 1793, muutama kuukausi viidennen lapsen syntymän jälkeen, jolloin Franz Xaver oli neljävuotias. Äiti joutui hakemaan palkkatöitä ja sijoittamaan lapsensa muiden huostaan. Franz Xaver joutui lyhyeksi aikaa isovanhempiensa hoidettavaksi Ylä-Baijerin Haagiin, mutta pian hänen huoltajakseen tuli kuoronjohtaja ja opettaja Franz Xaver Plinkhart. Yhdeksänvuotiaasta alkaen Gabelsberger opiskeli luostarikouluissa. Vuonna 1802 Ottobeurenin luostari kuitenkin suljettiin, ja Gabelsberger palasi Müncheniin. Siellä hän kävi lukion, ja alkoi opiskella opettajaksi, mutta joutui jättämään opinnot kesken vuonna 1809 huonon terveytensä takia.


title: Franz Xaver Gabelsberger

text: Gabelsberger osasi kalligrafiaa, ja sai sen ansiosta töitä. Hän toimi kanslisti- ja sihteeritehtävissä eri virastoissa ja ministeriöissä. Vuonna 1825 ministeriöissä tehtiin säästötoimia, ja Gabelsberger menetti useiden muiden mukana virkansa, minkä jälkeen hänen työnsä olivat satunnaisempia.


title: Franz Xaver Gabelsberger

text: Gabelsberger oli naimisissa vuodesta 1816 Franziska von Schwellerin kanssa. Heillä oli kaksi lasta: Georg syntyi 1817 ja Cäcilie 1824. Gabelsberger kuoli 4. tammikuuta 1849 saatuaan äkillisen halvauskohtauksen.


title: Franz Xaver Gabelsberger

text: Gabelsberger alkoi vuonna 1817, tuntematta aikaisempia pikakirjoitusjärjestelmiä, kehittää kirjoitusjärjestelmää, jolla voisi nopeammin kirjoittaa ylös esimiesten saneluja ja ohjeita. Kun Baijerissa päätettiin vuonna 1818 perustaa kaksikamarinen parlamentti, Gabelsberger otti tavoitteekseen päästä valtiopäiville pikakirjoittajaksi, ja järjestelmän kehittäminen sai uuden suunnan. Hän kokeili järjestelmänsä käyttöä vuonna 1819 Baijerin valtiopäivillä yhdessä ensimmäisen oppilaansa Joseph Zeilerin kanssa, mutta tuolloin he eivät vielä pystyneet käyttämään järjestelmää riittävän hyvin. Gabelsberger jatkoi järjestelmän kehittämistä, ja vuodesta 1822 lähtien hän toimi valtiopäivillä pikakirjoittajana.Johnen, s. 82


title: Franz Xaver Gabelsberger

text: Vuonna 1829 Gabelsberger sai virallisen tehtävän kouluttaa pikakirjoittajia valtiopäiviä varten, ja vuoden 1831 valtiopäivillä hän muodosti yhdeksän oppilaansa kanssa pikakirjoitustoimiston. Vuoden 1840 valtiopäivillä Gabelsberger luopui pikakirjoitusvuoroista ja keskittyi pikakirjoitustoimiston päällikön tehtäviin.


title: Franz Xaver Gabelsberger

text: Gabelsberger muodosti pikakirjoitusmerkkinsä tavallisten kaunokirjoitusmerkkien muodoista, siten että ne voitaisiin liittää toisiinsa mahdollisimman sulavasti. Järjestelmää sanotaan kursiiviseksi tai graafiseksi, ja se eroaa selvästi aikaisemmista englannin- ja ranskankielisistä niin sanotuista geometrisista järjestelmistä. Gabelsbergeriä pidetään modernin saksalaisen pikakirjoituksen perustajana, ja myös myöhemmät saksankieliset järjestelmät pohjautuivat samoihin periaatteisiin.


title: Franz Xaver Gabelsberger

text: Gabelsbergerin järjestelmästä tuli suosituin saksalainen pikakirjoitusjärjestelmä, ja siitä tehtiin versioita useille muillekin kielille. 1870-luvulla Lars Neovius-Nevanlinna laati sen pohjalta suomenkielisen järjestelmän. 1900-luvun alkupuolella Saksassa tehtiin päätös siirtymisestä yhteen järjestelmään, niin sanottuun Saksan yhtenäisjärjestelmään, joka laadittiin Gabelsbergerin järjestelmän ja Stolze–Schrey-järjestelmän pohjalta.


title: Franz Xaver Gabelsberger

text: Pikakirjoitusjärjestelmänsä oppikirjan Gabelsberger julkaisi vasta vuonna 1834, nimellä "Anleitung zur deutschen Rede-Zeichen-Kunst oder Stenographie". Kirjassa on yli 500 sivua, ja sitä pidetään kaikkien aikojen laajimpana pikakirjoituksen oppikirjana.


title: Franz Xaver Gabelsberger

text: Vuonna 1838 Gabelsberger julkaisi teoksen "Stenographische Lese-Bibliothek", joka oli tarkoitettu luku- ja kirjoitusharjoituksia varten. Se oli myös ensimmäinen saksalainen kokonaan pikakirjoituksella kirjoitettu kirja.


title: Franz Xaver Gabelsberger

text: Vuoden 1840 paikkeilla Gabelsberger laati ehdotuksen uusista parannuksista järjestelmäänsä, ja kun muutoksia oli kokeiltu käytännössä valtiopäivillä, Gabelsberger julkaisi ne vuonna 1843 teoksessa "Neue Vervollkommungen in der deutschen Redezeichenkunst oder Stenographie".


title: Franz Xaver Gabelsberger

text: Gabelsbergerille pystytettiin patsas Müncheniin vuonna 1890, ja noin kahdessasadassa Saksan kaupungissa on nimetty katu Gabelsbergerin mukaan. Münchenissä avattiin vuonna 1902 Gabelsberger-museo, jonka kokoelmat kuitenkin tuhoutuivat vuonna 1943 toisen maailmansodan hyökkäysten aiheuttamassa tulipalossa. Vuonna 1989 Saksan postilaitos julkaisi postimerkin Gabelsbergerin syntymän 200-vuotispäivän kunniaksi.


title: Gabès

text: Gabès on Tunisiassa Vähän-Syrtin rannalla sijaitseva keidas- ja satamakaupunki. Vuonna 2004 kaupungissa asui 116 323 asukasta, koko Gabèsin kuvernoraatissa 342 630. Kaupungissa sijaitsee yliopisto, joka tunnetaan erityisesti korkeatasoiseta kemian tekniikan koulutuksestaan. Gabèsin päävientituotteet ovat sementti, kemianteollisuuden tuotteet ja öljynjalostus. Teollisuudesta on alueelle koitunut 2000-luvun alussa vakavia ympäristöhaittoja.


title: Vähä-Syrtti

text: Vähä-Syrtti eli Gabèsinlahti (, ) on lahti Tunisian Välimeren itärannikolla. Lahden pituus ja leveys ovat sata kilometriä. Lahden rajoina ovat Rass Yongan niemi ja Djerban saaren luoteiskulma.


title: Vähä-Syrtti

text: Vähä-Syrtti on Gibraltarinsalmen ja Venetsianlahden lisäksi ainoa paikka Välimerellä, jossa vuorovesi aiheuttaa luoteen aikana laajojen hiekkasärkkien paljastumisen. Keväällä vuorovesi voi vaikuttaa merenpinnan tasoon jopa 2,5 metrin verran.


title: Vähä-Syrtti

text: Suuria saaria ovat Kerkena ja Djerba. Lahden tärkeimmät satamakaupungit ovat Gabès ja Sfax, joiden alukset pyydystävät tonnikalaa ja sienieläimiä.


title: Isajev S-125

text: Isajev S-125 Neva tai Isajev S-125 Petšora on neuvostoliittolainen ilmatorjuntaohjusjärjestelmä. Sen NATO-raportointinimi on SA-3 Goa. Ohjuksen pääsuunnitteluvastuu oli akateemikko A. A. Raspletinin kunniaksi nimetyllä NPO "Almaz":lla.


title: Isajev S-125

text: Ohjus otettiin Neuvostoliitossa palveluskäyttöön 1961. Sitä käytettiin Egyptissä kesä-heinäkuussa 1970, jolloin 16 laukaistulla ohjuksella ammuttiin alas yhdeksän lentokonetta ja vaurioitettiin kolmea. Vuonna 1973 ohjuksilla tuhottiin 43 lentokonetta. Vuoden 1999 NATO:n Jugoslaviaa vastaan suorittamien ilmahyökkäysten aikana Jugoslavian liittoarmeijan modernisoitu S-125 Petšora pudotti Yhdysvaltain häivepommittaja F-117:n, mikä oli ensimmäinen kerta, kun häivelentokone pudotettiin.


title: Isajev S-125

text: Ohjusjärjestelmästä on olemassa useita tyyppejä, kuten:Isajev S-125 oli Suomen puolustusvoimien ensimmäinen ilmatorjuntaohjusjärjestelmä. Järjestelmä hankittiin Suomen ilmapuolustuksen vahvistamiseksi vuosina 1978–1979. Sen tyyppinimi oli ItO 79, tarkoittaen 1979 käyttöönotettuja ilmatorjuntaohjuksia. Ohjustyypillä aloitettiin koulutusammunnat Lohtajan ampuma-alueella 1982, jota jatkettiin vuoteen 1995 saakka. Ito 79-ohjukset poistettiin Puolustusvoimien käytöstä BUK M1-alueilmatorjuntaohjusjärjestelmän hankinnan myötä.


title: Isajev S-125

text: Suomessa käytöstä poistettuja ohjuksia on museoituna Ilmatorjuntamuseossa Tuusulan Hyrylässä.


title: Pääryhmä

text: Pääryhmä tarkoittaa seuraavia asioita:


title: The Notorious B.I.G.

text: Christopher George Latore Wallace (21. toukokuuta 1972 – 9. maaliskuuta 1997), tunnetaan myös nimillä Biggie Smalls, Frank White sekä parhaiten The Notorious B.I.G. (Business Instead of Game ja kuolemansa jälkeen Books Instead of Guns), oli amerikkalainen hip-hop -artisti. Hän oli yksi merkittävimmistä räppäreistä New Yorkissa 1990-luvulla aikana, jolloin silloista "skeneä" dominoivat Kalifornian osavaltion suuret nimet kuten Ice Cube, Tupac Shakur, Dr. Dre, Snoop Dogg ja Eazy-E.


title: The Notorious B.I.G.

text: Wallace tuli tunnetuksi vuoden 1994 debyyttialbumillaan "Ready to Die", joka on ainut hänen elinaikanaan julkaistu albumi. Vuosina 1994–1996 Wallacella oli yhdessä Tupac Shakurin kanssa merkittävä rooli itä- ja länsirannikoiden räppäreiden välisessä vihanpidossa. Toistaiseksi tuntematon hyökkääjä ampui Wallacea 9. maaliskuuta 1997, jonka jälkeen hän menehtyi sairaalassa. Kuoleman jälkeinen "Life After Death" (1997) oli suuri menestys ja takasi Wallacen kuolemanjälkeisen menestyksen. Hän on inspiroinut ja inspiroi yhä edelleen monia rap-muusikoita ympäri maailman, ja häntä pidetään yleisesti yhtenä kaikkien aikojen parhaista hip-hop -artisteista.


title: The Notorious B.I.G.

text: Wallace on myynyt arviolta 17 miljoonaa levyä. Hänen albumeistaan suosituin on ehdottomasti "Life After Death", jota ollaan myyty kymmenen miljoonaa kappaletta. Hän onkin yksi myydyimmistä hip-hop -artisteista.


title: The Notorious B.I.G.

text: Christopher Wallace syntyi jamaikalaisille vanhemmille New Yorkin Brooklynissa ja oli perheen ainoa lapsi. Isä jätti perheen hänen ollessaan vasta kaksivuotias. Wallace oli rap-artisti Lil’ Ceasen serkku.


title: The Notorious B.I.G.

text: Wallace varttui kerrostalossa, joka silloisen aluerajauksen mukaan sijaitsi Bedford-Stuyvesantin naapurustossa. Hän menestyi erittäin hyvin koulussa ja sai hyviä arvosanoja. 1980-luvulla crack-epidemia oli valloillaan, ja 12-vuotiaasta saakka Wallace myi huumeita kaduilla äitinsä tietämättä. Hän meni myöhemmin roomalaiskatoliseen kouluun, jossa hänen hyvät arvosanansa pysyivätkin suhteellisen samoina - hänelle kuitenkin kehittyi hieman tylympi asenne, jonka muutkin huomasivat. Hän joutui pidätetyksi vuonna 1989 aseiden laittomasta myynnistä ja sai ehdollista vankeutta. Myöhemmin Wallace joutui vankilaan yhdeksäksi kuukaudeksi huumekaupoista.


title: The Notorious B.I.G.

text: Vankilasta päästyään Wallace nauhoitti ensimmäisen demonauhansa Mr. Ceen kanssa. Demonauha ajautui silloin Uptown Recordsille työskentelevän Sean ”P. Diddy” Combsin käsiin, joka järjesti tapaamisen Wallacen kanssa. Heistä tuli hyvät ystävät, ja heidän ensimmäinen yhteinen esiintymisensä oli Super Catin kappaleella ”Dolly My Baby"”". Combs jätti pian Uptown Recordsin ja otti Wallacen uuden levy-yhtiönsä Bad Boy Recordsin suojiin, ja Wallace alkoi työstää debyyttialbumiaan.


title: The Notorious B.I.G.

text: Vuonna 1993 Wallace sai silloisen tyttöystävänsä kanssa tyttären, jonka nimeksi annettiin T'yanna.


title: The Notorious B.I.G.

text: Vuonna 1994 ilmestyi Biggien ensimmäisen albumi, "Ready to Die", jolta julkaistiin singlet "Juicy", "Big Poppa" ja "One More Chance", jotka nousivat hiteiksi sekä nostivat Notorious B.I.G:n pinnalle. Samana vuonna Biggie meni naimisiin laulaja Faith Evansin kanssa. Vuoden 1995 loppuun mennessä Biggie oli noussut rap-maailman huipulle ja debyyttialbumi oli myynyt jo tuplaplatinaan oikeutetun määrän kotimaassaan Yhdysvalloissa.


title: The Notorious B.I.G.

text: Vuonna 1995 Biggien suojattiyhtye Junior M.A.F.I.A. julkaisi debyyttialbuminsa "Conspiracy". Biggie esiintyi albumin muutamalla raidalla, kuten klassikkokappaleessa "Player's Anthem", jota pidetään Notorious B.I.G:n kappaleena.


title: The Notorious B.I.G.

text: Biggie oli uransa alusta asti ollut hyvä ystävä Tupac Shakurin kanssa, mutta kaikki muuttui, kun Tupac syytti Biggietä ja tämän ystäviä Sean Combsia ja Andre Harrellia vuoden 1995 loppupuolella siitä, että nämä olisivat häneen kohdistuneen ryöstön ja ammuskelun takana, joka tapahtui marraskuussa 1994. Ampumisen aikaan käynnissä olleessa oikeudenkäynnissä Tupac tuomittiin vankeuteen, jonka aikana hän sai kuulla sellitovereiltaan, että Biggie olisi tietänyt ampumisesta etukäteen, mutta ei varoittanut Tupacia. Tästä sai alkunsa Tupacin julistama välirikko. Tupac julkaisi 1996 kesällä dissauskappaleen "Hit 'Em Up", joka avoimesti haukkuu Biggietä ja Bad Boy Recordsia. 7. syyskuuta 1996 Las Vegasissa Tupacia ammuttiin ja hän kuoli muutamaa päivää myöhemmin sairaalassa. Pian tapauksen jälkeen media pani syylliseksi Biggien, mutta hän puolustautui sanomalla olleensa New Yorkissa nauhoittamassa toista albumiaan.


title: The Notorious B.I.G.

text: Lokakuussa 1996 Biggien vaimo Faith Evans synnytti poikalapsen, joka nimettiin Christopher Wallace Junioriksi. Biggie joutui toisen albuminsa nauhoituksien aikana vakavaan auto-onnettomuuteen, jonka seurauksena hänen vasen jalkansa murtui ja hän joutui lyhyeksi ajaksi pyörätuoliin sekä joutui käyttämään kävelykeppiä jalan tueksi loppuelämänsä ajan.


title: The Notorious B.I.G.

text: Maaliskuussa 1997 Biggie matkusti Kaliforniaan promotoidakseen seuraavaa albumiaan ja kuvaamaan "Hypnotize"-singlen musiikkivideota. 5. maaliskuuta hän antoi radiohaastattelun, jossa hän mainitsi hankkineensa vartijoita ympärilleen pelätessään turvallisuuttaan. Toisen albumin alkuperäinen julkaisupäivä oli 25. maaliskuuta 1997.


title: The Notorious B.I.G.

text: 8. maaliskuuta Biggie luovutti laulaja Toni Braxtonille palkinnon Soul Train Music Awardseissa, jolloin Biggielle buuattiin. Tilaisuuden jälkeen Biggie lähti "Vibe"-lehden ja Qwest Recordsin järjestämiin juhliin, jotka pidettiin Petersenin automuseossa Los Angelesissa. Yöllä n. klo 0:30 9. maaliskuuta juhlien jälkeen Biggie lähti saattueineen maasturilla varatun hotellihuoneensa suuntaan. Hänen takanaan ajoi Chevrolet Blazer, jossa olivat Sean Combs ja kolme henkivartijaa. Saattue ehti ajaa vain n. 50 metriä pysähtyen punaisiin valoihin. Odottaessaan valon vaihtumista vihreäksi saattueen väliin tuli valkoinen Toyota Land Cruiser, jonka jälkeen Biggien auton viereen pysähtyi musta Chevrolet Impala, josta ammuttiin monia laukauksia autoon päin. Biggietä osui neljä luotia rintaan.


title: The Notorious B.I.G.

text: Välittömästi tapahtuman jälkeen Biggie saatettiin kiireellä Cedars-Sinain sairaalaan jossa hänet todettiin kuolleeksi 01:15.


title: The Notorious B.I.G.

text: Vain kaksi viikkoa Wallacen kuoleman jälkeen "Life After Death" julkaistiin. Kyseinen albumi on hänen myydyin albuminsa ja poiki monia klassikoiksi muodostuneita kappaleita kuten "Notorious Thugs", "Sky's the Limit", "Hypnotize", "Going Back to Cali" sekä silloisen Puff Daddyn ja Masen kanssa tehty "Mo Money Mo Problems", joka on kenties Biggien tunnetuin kappale. "Life After Death"ia myytiin sen ensimmäisen viikon aikana 700 000 kappaletta. Toista albumia seurasivat harvinaisuuksia ja remiksauksia sisältävä "Born Again" (1999) ja remixalbumi "Duets - The Final Chapter" (2005) sekä kokoelma "Greatest Hits" (2007). Sean Combsin (silloin taiteilijanimellä Puff Daddy) tekemä I´ll be missing you (mukana Faith Evans, 112) kappale on tehty Notorious B.I.G:n muistolle. Kappale löytyy albumilta No Way Out (1997).


title: The Notorious B.I.G.

text: Vuonna 2017 julkaistiin Faith Evansin ja Wallacen yhteisalbumi "The King & I". Albumissa käytettiin Wallacelta jo ennestään tuttuja mutta myös joitakin ennenkuulemattomia vokaaleja.


title: The Notorious B.I.G.

text: The Notorious B.I.G.:tä ollaan usein kutsuttu erääksi kaikkien aikojen tärkeimmistä hip-hop -artisteista. Allmusic kuvaa häntä ”East Coast hip hopin pelastajaksi” ja BBC ”East Coast Hip Hopin kasvoiksi”. "The Source" -lehti nimesi hänet kaikkien aikojen parhaaksi hip-hop -artistiksi vuonna 2002. About.comin kirjoittajat sijoittivat The Notorious B.I.G.:n sijalle 4 listassaan "50 Greatest MCs of Our Time (1987 - 2007)" ja kutsui häntä yhdeksi genrensä taidokkaimmista. Kun "XXL"-lehti kyseli vuonna 2003 hip-hop -artisteilta heidän suosikki-MC:itään, The Notorious B.I.G. mainittiin useammin kuin yksikään toinen. "Rolling Stonen" mukaan The Notorious B.I.G. on ”mahtavin koskaan elänyt” hip-hop -artisti.


title: The Notorious B.I.G.

text: The Notorious B.I.G.:n musiikkia samplanneita tai lainanneita artisteja ovat muun muassa 50 Cent, Lil Wayne, Jay Z, Ja Rule, Fat Joe, Eminem ja Michael Jackson.


title: The Notorious B.I.G.

text: The Notorious B.I.G:stä tehtiin elokuva Notorious, joka sai ensi-iltansa Yhdysvalloissa tammikuussa 2009.


title: Israelin ilmavoimien 69. laivue

text: Israelin ilmavoimien 69. laivue "Pathishim" (Vasarat) perustettiin Israelin itsenäisyyssodan aikana B-17-pommikoneita käyttäväksi pommituslaivueeksi.


title: Israelin ilmavoimien 69. laivue

text: Juutalaiset yrittivät valmistautua uhkaavaan itsenäisyyssotaan hankkien aseita, mistä saivat. Keväällä 1948 välittäjä onnistui ostamaan neljä toisen maailmansodan aikaista raskasta B-17-pommikonetta 15 000 dollarin kappalehinnalla. Koska Israelin itsenäisyyssodan puhjettua Yhdysvallat julisti asevientikiellon, hankitut lentävät linnoitukset piti joko lentää pian pois Yhdysvalloista tai ottaa riski siitä, että FBI takavarikoi lentokoneet. 12. kesäkuuta 1948 kolme lentävää linnoitusta lensi Miamista Puerto Ricoon ilmoittaen lentosuunnitelmakseen Brasilian. Lentokoneet lähtivät kuitenkin Portugalin Azoreille, missä varmistettiin polttoaineen riittävyys Atlantin yli Korsikaan. 17. kesäkuuta koneet laskeutuivat Tšekkoslovakian Ezioniin, mitä maan hallitus salli Israelin käyttävän rahtilehtoihinsa. Pitkät lennot olivat kuitenkin herättäneet yhdysvaltalaisten huomion, ja kun viimeinen lentävä linnoitus oli lähdössä Azoreilta, se otettiin kiinni Yhdysvaltain hallituksen puolesta. Kolme ensimmäistä lentävää linnoitusta jäi Tšekkoslovakiaan kolmeksi viikoksi, minkä aikana koneisiin pyrittiin hankkimaan niistä poistetut alkuperäiset ampujantornit ja muita laitteita, mutta tuloksetta. Koneet lensivät 15. heinäkuuta 1948 Israeliin.


title: Israelin ilmavoimien 69. laivue

text: Lentävät linnoitukset tarjosivat uusia mahdollisuuksia. Siihen asti Israelin ilmavoimilla oli käytössä pommitustarkoituksiin vain muunnettuja kuljetuskoneita, kuten C-47 tai de Havilland Dragon Rapide, jotka oli tarkoitettu vain yöpommituksiin. B-17:llä oli runsas pommikuorma ja se kykeni suorittamaan tehtävänsä päivänvalossa ilman hävittäjäsuojaa.


title: Israelin ilmavoimien 69. laivue

text: Ramat Davidin lentotukikohdassa muodostettiin Israelin ilmavoimien 69. laivue "Patishim" eli Vasarat. Laivue kykeni lentämään kolme pommituslentoa päivässä jokaisella koneellaan. Koneiden tehtäviksi määriteltiin egyptiläisten kohteiden pommittaminen. Kahdelle annettiin tehtäväksi pommittaa Gazan kaupunkia ja Egyptin lentotukikohtaa el-Arishissa. Maalien löytäminen kuitenkin epäonnistui ja koneet pommittivatkin Rafiahia. Kolmas B-17 oli määrätty pommittamaan Kairoa, minkä egyptiläiset olivat jättäneet täysin vaille ilmapuolustusta. Kuninkaalliseen palatsiin ja upseerikouluun aiottu pommilasti ei osunut kohdalleen ja 30 ihmistä kuoli. Koneet palasivat Ekronin lentotukikohtaan. 15. lokakuuta 1948 Israel aloitti operaatio Joavin avatakseen tien saarretuun Negevin autiomaahan. B-17-koneet hyökkäsivät etelärintamalla Egyptin joukkoja vastaan ja jatkoivat Siinaille. 1. tammikuuta 1949 ne hyökkäsivät kahta egyptiläistä Tel Avivia tykeillä tulittavaa laivastohävittäjää vastaan, mutta eivät osuneet niihin. Kesäkuuhun 1949 mennessä 69. laivue oli lentänyt noin 200 pommituslentoa.


title: Israelin ilmavoimien 69. laivue

text: Laivue siirtyi itsenäisyyssodan jälkeen Ekronin lentotukikohtaan ja sieltä 1953 Hazoriin. Koneiden ylläpito osoittautui vaikeaksi. Israelin ilmavoimat onnistui kuitenkin hankkimaan alkuperäisiä varaosia ja ampumatorneja sekä ainakin yhteen kolmesta koneesta meritutkan. Niistä tuli merivalvontakoneita. Kesäkuussa ja heinäkuussa 1956 koneet lähetettiin varastoitavaksi Bedek Aviationiin Lodin lentokentälle, mutta Suezin kriisin puhjettua kaksi niistä otettiin palveluskäyttöön lokakuussa 1956. Koneita pidettiin valmiudessa Ramat Davidin lentokentällä pommittamaan Egyptin lentokenttiä siltä varalta, että Egyptin ilmavoimat hyökkäävät israelilaisjoukkoja vastaan. 31. lokakuuta 1956 koneet pommittivat Gazan kaistaa. Marraskuun alun pommitusyritykset eivät onnistuneet heikon sään vuoksi. 2. marraskuuta toinen B-17:stä vaurioitui maasta tullesta tulituksesta. 4. marraskuuta kumpikin kone epäonnistui tehtävässään pommiluukun häiriöiden vuoksi. B-17:t poistettiin lopullisesti käytöstä 1958 eikä Israelin ilmavoimilla ole sen jälkeen ollut strategisia pommikoneita.


title: Israelin ilmavoimien 69. laivue

text: Israel ilmaisi kiinnostuksensa hankkia F-4 Phantom -hävittäjiä 1965, mutta Yhdysvallat ei ollut valmis myymään sille kuin A-4 Skyhawk -hävittäjiä. 1967 Kuuden päivän sodan jälkeen Ranska oli Israelin ilmavoimien pääaseistaja, mutta se asetti Israelin vientikieltoon 1968 Beirutin lentokentälle tehdyn kommandohyökkäyksen jälkeen. Siksi Israelin oli jälleen käännyttävä Yhdysvaltain puoleen. Lyndon B. Johnson suostui myymään Israelille Peace Echo -sopimuksella 44 F-4E:ä ja kuusi F-4F:ä. 25. maaliskuuta 1969 israelilaiset saattoivat aloittaa harjoittelun uusilla koneillaan. Neljä ensimmäistä osoitettiin Shmuel Hetzin komentamalle 201. laivueelle "Ha'ahat" (Yksi) ja 23. lokakuuta Avihu Ben-Nunnin komentama 69. laivue seuraavat koneet. Egypti kävi rajoitettua sotaa Israelia vastaan saadakseen takaisin kuuden päivän sodassa menettämänsä Siinain. Israelilaisten F-4 Phantom II:ien ensimmäinen taistelulento suoritettiin 5. lokakuuta 1969 Etelä-Siinailla 201. laivueen komentajan Shmuel Hetzin johdolla.


title: Israelin ilmavoimien 69. laivue

text: 69. laivue sai käyttöönsä F-4 Phantom II:ien jälkeen F-15I:t. Niiden on arveltu olevan yksi mahdollisuus sotilaallisen ratkaisun hankkimiseksi Iranin ydinkriisiin.


title: Luettelo Wolfgang Amadeus Mozartin sinfonioista

text: Wolfgang Amadeus Mozartin sinfoniatuotanto käsittää 24 vuoden ajanjakson, vuodesta 1764 vuoteen 1788. Perinteisesti numeroiduista sinfonioista (numerot 1–41) ovat toisten säveltämiksi osoittautuneet numero 2 (mahdollisesti Leopold Mozart) ja numero 3 (Karl Friedrich Abel). Mozartin varhaisista sinfonioista suurin osa on sävelletty Italialaisen alkusoiton tyyliin, käsittäen kolme osaa (Allegro-Andante-Allegro), vain muutamissa sinfonioissa on mukana menuetti.


title: Lumijoen kirkko

text: Lumijoen kirkko on Lumijoen luterilaisen seurakunnan kirkko. Kirkon on suunnitellut arkkitehti Johan Ludvig Lybeck ja se vihittiin kirkoksi vuonna 1890.


title: Lumijoen kirkko

text: Lumijoen ensimmäinen kirkko oli rakennettu noin vuonna 1620. Kirkko oli pohjalainen tukipilarikirkko, joka kuitenkin vuonna 1814 purettiin uuden kirkon tieltä. Toinen kirkko oli puinen ristikirkko, joka paloi ukkosmyrskyssä 14. kesäkuuta 1882. Tulipalossa tuhoutui seurakunnan arkisto lähes kokonaan . Samassa myrskyssä paloi naapurikunnan Oulunsalon kirkko. Nykyinen kirkko on rakennettu vuosina 1886–1889. Kirkkoon mahtuu noin tuhat henkeä, mikä on varsin paljon, sillä Lumijoen kunnan väkiluku oli keväällä 2010 hieman yli 2 000 asukasta. Suuren kokonsa vuoksi kirkkoa kutsutaan "Lakeuden katedraaliksi".


title: Lumijoen kirkko

text: Lumijoen kirkkoon hankittiin hopeinen, kokonaan kullattu ehtoolliskalusto vuonna 1751. Työ tilattiin oululaiselta Carl Jakob Melleniltä. Perimätiedon mukaan ehtoolliskalusto varastettiin ennen vuotta 1783 ja vietiin Vienan Karjalaan. Heimosotiin osallistuneet suomalaiset sotilaat löysivät hävinneestä kalustosta nykyisin kirkossa näytteillä olevan ehtoollismaljan vuonna 1918. Malja saatiin takaisin Lumijoen seurakunnalle vuonna 1923. Maljassa on kaiverrus: ""Lumijoki Kyrckio Kalk Anno 1751"".


title: The Troggs

text: The Troggs on 1960-luvulla perustettu menestyksekäs englantilainen rockyhtye. The Troggsin monista kappaleista tuli hittejä Britanniassa ja Yhdysvalloissa. Näistä tunnetuimpia olivat ”Wild Thing”, jonka on säveltänyt paremmin countrymuusikkona tunnettu Chip Taylor, ja ”Love Is All Around”.


title: The Troggs

text: The Troggs sai alkunsa Andoverissa, Etelä-Englannissa. Yhtyeen perustivat vuonna 1965 kahden aiemman yhtyeen jäsenet, jotka olivat päättäneet jatkaa menestyksen tavoittelua yhdessä. Basisti Peter Staples ja kitaristi Chris Britton tulivat Ten Foot Fivestä, kun taas laulusolisti Dave Wright ja basisti Reginald Ball olivat kokoonpanosta, joka pienessä piirissä tunnettiin nimellä Troglodytes. Rumpaliksi lupautui Ronnie Bond. Uuden bändin nimeksi päätettiin ottaa The Troggs. Laulusolistina esiintynyt Wright sai tarpeekseen Troggsista jo alkumetreillä ja hänen paikkansa täytti yhtyeen toinen basisti Reginald Ball, jonka taiteilijanimeksi keksittiin Reg Presley.


title: The Troggs

text: Troggsin ensimmäinen singlelevytys "Lost Girl" ei saavuttanut suurta vastakaikua yleisössä. Yhtyeen taustalla oleva Kinksin tuottaja Larry Page sai järjestetyksi suojateilleen sopimuksen Fontana-levymerkille. Seuraavaksi singleksi löydettiin Yhdysvalloissa julkaistu kappale "Wild Thing", jonka alkuperäisversion olivat esittäneet Christopher & The Wild Ones. Troggsin tekemästä versiosta tuli valtava menestys. Toukokuussa 1966 "Wild Thing" nousi Ison-Britannian singlelistoilla toiseksi ja Yhdysvalloissa se raivasi tiensä ykköseksi. Se oli hyvin yksinkertainen kappale, joka jäi hetkessä ihmisten mieliin. Sen soundit olivat rosoisia, esitys hyvin siloittelematon ja laulaja Reg Presleyn ääni täynnä alkuvoimaista energiaa. Lisäksi kappaleeseen sisältyi mieleenpainuva okariinalla soitettu soolo-osa, joka edusti uutta aluevaltausta pop-musiikissa.


title: The Troggs

text: Wild Thingiä myytiin yli miljoona kappaletta. Mainostoimistot eri puolilla maailmaa ovat jälkeenpäin hyödyntäneet Wild Thingistä huokuvaa voimaa monien eri tuotteiden ja asioiden mainonnassa.


title: The Troggs

text: Onnistuneen alun jälkeen olivat Troggsin paineet varsin korkealla. Yhtye päätti pitää omaksumansa linjan ja julkaisi Reg Presleyn tekemän kappaleen "With A Girl Like You", joka oli heti ensi kuulemalta helppo tunnistaa Troggsin esitykseksi. Myös tämä single ylitti miljoonan myydyn levyn rajan. Kaikki eivät kuitenkaan olleet ihastuneita Troggsiin: Jäsenten suhteellisen vaatimaton soittotaito sai paljon kritiikkiä osakseen ja Presleyn tekemissä sanoituksissa olleet seksuaaliset vihjaukset nostattivat kuuntelijoiden joukossa vastalauseiden myrskyn. Niinpä Troggsin seuraava single "I Can't Control Myself" joutui osittaiseen soittokieltoon BBC:ssä, kiellettiin kokonaan Australiassa ja oli soittokiellossa myös monilla Yhdysvaltain radioasemilla.


title: The Troggs

text: Alkuhuuman jälkeen Troggsin suosio laantui varsinkin Yhdysvalloissa. Neljäs single "Anyway That You Want Me" oli tyyliltään hidas balladi, josta oli poistettu yhtyeelle tunnusomainen särmikkyys ja lisätty vastineeksi mukaan viulujen ja sellojen kaltaiset jousisoittimet. Isossa-Britanniassa kappale nousi top-teniin, mutta ei saanut muualla kovinkaan innostunutta vastaanottoa. Maaliskuussa 1967 Troggsin albumi "Troggslodynamite" saavutti kymmenennen sijan Ison-Britannian LP-listoilla. Myös singlet "Give it To Me" ja "Night of the Long Grass" menestyivät kohtuullisesti; jälkimmäisestä jopa tuli Saksassa suuri hitti.


title: The Troggs

text: Samana vuonna alkaneen flower-power-kauden kunniaksi Troggs teki syksyllä kappaleen "Love Is All Around", jonka sanoma iski syvälle kukkaiskansan herkimpiin tunteisiin. Siitä tuli suuri hitti Atlantin kummallakin puolen, ja Reg Presley kumppaneineen sai kylpeä vielä hetken suosion parrasvaloissa. Vuonna 1968 menestyksen aika oli kuitenkin takanapäin. Yhtye jatkoi kiertueitaan ja levytti tasaiseen tahtiin, mutta musiikkibisneksessä vallitsi ankara laki: yhä useammat edellisvuosien menestyjät joutuivat väistymään uusien tulokkaiden tieltä. Troggsista tuli tavallaan oman imagonsa vanki. Sillä ei ollut kykyä tai edes halua muuntautumiseen. Troggsin kappaleet eivät olleet heikkolaatuisia; sen albumeilla oli yllätyksiä kuten goottilaistyylinen balladi "Cousin Jane" tai kieli poskella tehty psykedeelinen ”Maybe The Madman”. Uudet kappaleet eivät kuitenkaan enää villinneet yleisöä eivätkä nousseet myyntilistoille.


title: The Troggs

text: Troggs lopetti toimintansa ensimmäisen kerran vuonna 1969, mutta seuraavalla vuosikymmenellä yhtye koottiin uudelleen. Mukana vanhoista alkuperäisistä jäsenistä olivat enää Reg Presley ja Chris Brighton. Heistä kumpikin oli ehtinyt kokeilla soolo-uraa, mutta menestys oli jäänyt toivottua huonommaksi. Uusin voimin The Troggs yritti nousta kansan suosioon ja onnistuikin herättämään huomiota. Se levytti säännöllisin väliajoin, ja vaikka uusia hittejä ei enää syntynytkään, oli sillä vankka ihailijakuntansa.


title: The Troggs

text: The Troggs oli Wild Thingillään suoraviivaisella ja särmikkäällä tyylillään eräänlaisena tienviitoittajana 1970-luvun puolivälissä syntyneelle brittiläiselle punk-aallolle. Yhtye itse ei kuitenkaan lähtenyt mukaan punkiin, vaan jätti sen nuoremmille ja kapinallisemmille kokoonpanoille. Yksi tällainen oli New Yorkissa perustettu The Ramones, jonka jäsenet ovat maininneet Troggsin olleen melkoinen vaikuttaja heidän musiikissaan. Vuonna 1980 Yhdysvalloissa perustetun ja maailmanlaajuiseen maineeseen nousseen R.E.M.-yhtyeen jäsenet olivat Troggsin ihailijoita. Vuonna 1992 R.E.M:n jäsenet soittivat Troggsin albumilla "Athens Andover" ja olivat myös säveltäneet sille muutaman kappaleen. Levyn nimi koostuu yhtyeiden kotikaupunkien nimistä.


title: The Troggs

text: Uuteen vuosituhanteen tultaessa Troggs oli saavuttanut "kulttibändin" maineen; Polygram-levymerkki onkin koonnut Troggsin vanhoista levytyksistä 52 kappaleen CD-boxin. Troggsin 12-minuuttinen bootleg-levy "Troggs Tapes", joka on nauhoitettu yhtyeen tietämättä ja joka sisältää sen jäsenten keskinäistä kinastelua ja suhteellisen huonoa soitantaa, on osoittautunut erityisen halutuksi Troggs-fanien keskuudessa.


title: The Troggs

text: Vuonna 2007 Troggs esiintyi Ilosaarirockissa Joensuussa.


title: The Troggs

text: Troggsin alkuperäisjäsen Reg Presley kuoli 4. helmikuuta 2013 keuhkosyöpään 71-vuotiaana. Muista entisistä jäsenistä rumpali Ronnie Bond kuoli 13. marraskuuta 1992 ja Dave Wright 10. lokakuuta 2008.


title: Sakari Syväoja

text: Sakari Syväoja (s. 12. tammikuuta 1963) on suomalainen entinen pikajuoksija. Hän voitti 200 metrin juoksun Suomen mestaruuden vuonna 1988 (ajalla 21,15).


title: Talo (televisiosarja)

text: Talo oli suomalainen tosi-TV -ohjelma, jossa palkintona oli oma talo ja tontti. Kahdeksan pariskuntaa rakensi keväällä 2005 unelmiensa omakotitalon Lahden Karistoon. Yksi pareista sai lopulta valmiin talon ja tontin omakseen. Talon juonsi Marika Makaroff. Talo perustuu brittiläiseen "Under Construction" -ohjelmaformaattiin, joka on saavuttanut suuren suosion muun muassa Englannissa, Ranskassa, Saksassa, Belgiassa ja Australiassa. Suomalaisen Talon Neloselle tuotti FremantleMedia Finland, joka on tuottanut muun muassa Unelmakämpän ja Idolsin.


title: Talo (televisiosarja)

text: Pareilla oli noin 10 viikkoa aikaa rakentaa yhdessä iso, kaksikerroksinen puutalo. Apuna heillä oli arkkitehti, rakennusmestari ja muita rakentamisen ammattialaisia. Talossa oli 12 jaksoa ja joka jakson päätteeksi pareilla oli vaara tulla äänestetyksi pois ohjelmasta. Kun talo oli valmis, jäljellä oli kaksi paria. Viimeisessä jaksossa katsojat äänestivät suorassa lähetyksessä, kumpi näistä kahdesta parista pääsee purkamaan muuttokuormansa uuteen omakotitaloonsa Lahden Karistossa. Talon sääntöihin kuului muun muassa, että kilpailijoiden piti asua rakentamisen ajan rakennustyömaalla. Yksi pareista toimi viikoittain niin sanottuna veturiparina, joka vastasi rakentamisesta ja muista yhteisistä asioista. Toinen pari huolehti viikoittain keittiöasioista eli teki ruokaa kaikille. Voiton veivät Tiina Kirves ja Kimmo Kuokkanen. Finaalissa oli myös mukana Heli Niemi ja Mikko Peltonen. Äänestyksessä annettiin yhteensä noin 140 000 ääntä.


title: Talo (televisiosarja)

text: Ohjelman viralliset sivut


title: Kikimora

text: Kikimora ():(Kikke Mörkö, sv: Mårran):(मार) on slaavilaisen kansanperinteen tavallisesti naispuolisena pidetty paha henki. Se on kotihenki, jonka sanotaan joskus olevan naimisissa kotihaltija domovoin kanssa.


title: Kikimora

text: Kikimora asuu yleensä uunin takana tai kellarissa. Se huolehtii kanoista ja auttaa muissakin kodin askareissa, mikäli talo on hyvin hoidettu. Muussa tapauksessa se kiusaa ihmisiä kutittamalla ja viheltämällä öisin. Kikimora ilmestyy yöllä kehräämään: henkilön, joka näkee Kikimoran kehräämässä, sanotaan kuolevan. Sen sanotaan joskus näyttävän tavalliselta naiselta, jolla on hiukset levällään (slaavilaiset naiset pitivät päänsä peitettyinä). Toisinaan Kikimora kuvataan linnun kaltaiseksi olennoksi, jolla on kanan jalat ja nokka, mutta kuitenkin siipien sijasta käsivarret. Kikimora voi elää myös suolla tai metsässä. Silloin se näyttää pieneltä kyttyräselkäiseltä eukolta likaisessa puvussa.


title: Kikimora

text: Kikimoran nimestä on esitetty spekulaatio, jonka mukaan se olisi yhteydessä indoeurooppalaisten kielten painajaista tarkoittavaan sanaan (, ). Toiset otaksumat liittävät Kikimoran kolmeen kreikkalaiseen kohtalottareen, "moiraan", tai slaavilaisen mytologian jumalattariin Mokošiin ja Moranaan.


title: Kai Kyllönen

text: Kai Olavi Kyllönen (s. 30. tammikuuta 1965 Turku) on suomalainen entinen pika- ja aitajuoksija.


title: Kai Kyllönen

text: Kyllönen voitti 110 metrin aitojen Suomen mestaruuden vuonna 1991 ja 200 metrin juoksun mestaruuden vuosina 1989 ja 1994 . Hallissa hän voitti SM-kultaa 60 metrin aidoissa vuosina 1994 ja 1996. Hänellä on pika-aidoista lisäksi viisi hopeaa (1987, 1989, 1990, 1993 ja 1994) sekä kolme pronssia (1992, 1995 ja 1996).


title: Kai Kyllönen

text: Arvokisoissa Kyllönen oli pika-aidoissa mukana Splitin 1990 ja Helsingin 1994 EM-kisoissa sekä Tokion (1991), Stuttgartin (1993) ja Göteborgin MM-kisoissa (1995). Helsingissä ja Stuttgartissa hän selvisi toiselle kierrokselle. Lisäksi hän on edustanut Suomea sisäratojen EM- ja MM-kisoissa.


title: Kai Kyllönen

text: 110 metrin aitojen ennätyksensä 13,52 Kyllönen juoksi 2. elokuuta 1994 Jyväskylässä. Ajallaan hän on Suomen kaikkien aikojen kolmanneksi nopein pika-aituri Arto Bryggaren ja Antti Haapakosken jälkeen. 200 metrillä Kyllönen juoksi Tuusulan Kalevan kisoissa 10. heinäkuuta 1994 ajan 21,00. 2. kesäkuuta 1987 hän juoksi Sipoossa harvinaisen 200 metrin aitamatkan Suomen ennätyksen 23,25 .


title: Kai Kyllönen

text: Seuratasolla Kyllönen edusti Turun Urheiluliittoa. Hän on naimisissa entisen pikajuoksijan Sanna Kyllösen kanssa (omaa sukua Hernesniemi).


title: Kai Kyllönen

text: Urheilu-uransa jälkeen Kyllönen toimi vuonna 2000 lyhyen aikaa Suomen Urheilulehden päätoimittajana.


title: Labyrintti

text: Labyrintti on sokkelomainen rakennelma, jossa sokkelosta poiketen on yksikäsitteinen kulkureitti, jota ei ole suunniteltu vaikeaksi kulkea. Termiä labyrintti käytetään usein "sokkelon" synonyyminä, mutta sokkelossa on keskustaan johtavan Eulerin polun lisäksi umpikujiin johtavia reittejä, joihin on mahdollista eksyä. Labyrintissä on vain yksi umpikujaton kulkureitti portilta keskustaan ja takaisin.


title: Labyrintti

text: Esihistoriallisten labyrinttien arvellaan olleen pahansuopien henkien ansoja tai rituaalitanssien polkuja. Eräät labyrinttikuviot näyttävät kuvaavan muurien ympäröimää kaupunkia tai linnoitusta torneineen ja katuineen. Keskiajalla labyrintit symboloivat Jumalan luo johtavaa polkua, jonka alkupisteenä on syntymä. Labyrintti voi olla pyhiinvaellusmatkan symbolinen toteutustapa; ihmiset voivat vaeltaa labyrintissä kohoten kohti pelastusta tai valaistusta. Monilla ihmisillä ei ole varaa matkustaa pyhille paikoille ja pyhiin maihin, joten he käyttävät labyrinttiä samaan tarkoitukseen. Rukous korvaa tarpeen pyhiinvaellusmatkalle.


title: Labyrintti

text: Renessanssiajasta lähtien labyrintit ovat menettäneet keskipisteensä merkityksen: henkilö labyrintissä on sen keskus, heijastus humanistisista opetuksista. Labyrinttiä alettiin kutsua nimellä "Domus Daedali", joka symboloi yksityisen ihmisen ja taiteilijan (Daedalus) taitoa ja luomisvoimaa.


title: Labyrintti

text: Nykyaikana labyrintit ovat tulleet realistisuudessaan korkeammalle tasolle. Internet hypertekstiominaisuuksineen on hyvä esimerkki tästä (labyrintin symboli merkitsee kirjan symbolia). Labyrinttejä on nykyisin kirkoissa ja puistoissa tarjoamassa ihmisille tavan vapautua stressistä ja mielipahoista.


title: Labyrintti

text: Kreikkalaisessa mytologiassa labyrintin arvellaan olleen Kreetan kuningas Minokselle rakennettu suuri palatsi. Sen suunnitteli legendaarinen taiteilija ja arkkitehti Daidalos pitääkseen vangittuna Minotauroksen, joka oli puoliksi ihminen ja puoliksi härkä ja jonka Ateenan Theseus viimein tappoi. Kreetan prinsessa Ariadne avusti Theseusta antamalla hänelle lankakerän, jota purkamalla Theseus löysi eksymättä takaisin labyrintistä. Tarinan mukaan Kreetan labyrintissa oli siis umpikujia ja se oli sokkelomainen.


title: Labyrintti

text: Vanhimmat tunnetut esimerkit labyrinttikuviosta ovat pieniä "petroglyfejä" eli kalliopiirroksia 3500–2500 vuotta sitten. Niitä on löydetty muun muassa Sardiniasta, Val Camonicasta, Espanjan Pontevedrasta ja Cornwallista.


title: Labyrintti

text: Plinius vanhempi mainitsee neljä muinaista labyrinttiä: kreetalainen labyrintti, egyptiläinen labyrintti, lemnialainen labyrintti ja italialainen labyrintti.


title: Labyrintti

text: Sana "labyrintti" on esikreikkalaista alkuperää ja erään yleisimmän tulkinnan mukaan johdettavissa "labrys"-sanasta, joka merkitsee arkaaista kaksoiskirveen symbolia. Kun sanaan lisätään paikkaa merkitsevä pääte ”-inthos” saadaan "labyrinthos", ”kaksoiskirveiden paikka”. Sanaa ”labrys” käytettiin Vähässä-Aasiassa, Lyydiassa tai Kaariassa. Kreetalla kaksoiskirves oli nimeltään "wao". Manner-Kreikassa käytettiin sanaa "pelekys".


title: Labyrintti

text: Arthur Evansin teorian mukaan Knossoksen sokkelomainen palatsi Kreetalla on ”kaksoiskirveiden talo” eli labyrintti. Tämän teorian mukaan Theseus ja Ariadne olisivat siis seikkailleet Minokselle rakennetun Knossoksen palatsin sokkeloissa. Palatsin tuhoutumisen jälkeen tuhannen vuoden kuluttua uusi, Gortynan labyrinttiluolan kanssa kilpaileva Knossoksen labyrintti näytettiin vierailijoille ensimmäisellä vuosisadalla jaa. Kolmannella vuosisadalla eaa. Knossoksen kolikot oli leimattu labyrinttisymbolilla. Tämän aikakauden vallitseva labyrinttimuoto on yksinkertainen seitsemänkehäinen, joka on tunnettu "klassisena labyrinttinä".


title: Labyrintti

text: Vaihtoehtoinen tulkinta palatsiteorialle löytyy Knossoksesta noin 3 400 vuotta vanhasta mykeneläisestä savitaulusta, jossa mainitaan ”labyrintin valtiatar”, jolle uhrattiin lahjaksi hunajaa. Tässä kuvattu labyrintti on ollut jonkinlainen muista uhripaikoista poikkeava erityinen palvontapaikka.


title: Labyrintti

text: Tämän tulkinnan mukaan kreetalainen labyrintti toimi tanssialustana ja oli tehty "Ariadnelle" eikä "Minokselle". Homeroksen Iliaassa kuvataan näkymä, jonka Hefaistos kaiversi Akilleen panssariin. Yksi kaiverruksen kuvista esitti tanssilattiaa ”kuten se, jonka Daedalus avarassa Knossoksen kaupungissa rakkauden lukkojen Ariadnelle” Labyrintin tanssi on kuvattu panssarissa, jossa ”naimisiinmenohaluiset tytöt tanssivat sen ympärillä kädet toistensa ranteissa kiinni… kiertäen pehmeästi kuin savenvalajan pyörää jaloillaan… ja juoksivat linjassa kohdatakseen toisensa.”


title: Labyrintti

text: Platonin kirjoittamassa dialogissa nimeltä "Euthydemos" Sokrates kuvaa loogisen argumentin labyrinttimäistä kulkua:


title: Labyrintti

text: Herodotos kuvailee toisessa historiakirjassaan labyrinttiä monimutkaisena egyptiläisenä rakennuksena, ”lähellä krokotiilikaupungiksi nimettyä paikkaa”.


title: Labyrintti

text: Roomalaisen lattian mosaiikkimallissa yksinkertainen klassinen labyrintti on muuntunut neliömäiseksi ja meanderikuvioiseksi mutta on silti tunnistettavissa. Usein mosaiikkilabyrinttien keskustassa on Minotauroksen kuva. Romaaninen meander-malli kehittyy asteittain kohti nelipoimuista keskiaikaista labyrinttiä. Roomalainen labyrintti symboloi kuolemaa ja voittoisaa paluuta: Hadrumentumissa Pohjois-Afrikassa (nykyisin Sousse) romaanisen perhehaudan lattiassa on nelipoimuinen mosaiikki, keskellä kuoleva Minotauros ja kirjoitus: HICINCLUSUS.VITAMPERDIT ”Aidattu tähän, hän menettää elämän”. Vergilius ja Dio Cassius kuvaavat "Ludus Troiae" -nimistä labyrinttimäistä peliä jota pelattiin hautajaisrituaalien yhteydessä.


title: Labyrintti

text: Keskiaikainen labyrinttisuunnittelun kukoistuskausi oli 1200–1300-luvuilla goottilaisten katedraalien pääkäytävien labyrinttikuvioissa. Tunnetuimpia ovat Chartresin katedraali ja Amiensin katedraali Pohjois-Ranskassa ja Siena Toscanassa. Tätä suunnittelumallia käytettiin monissa turvelabyrinteissä Englannissa, kuten Wingissä, Rutlandissa, Hiltonissa, Cambridgeshiressa, Alkboroughissa (Pohjois-Lincolnshire), ja Saffron Waldenissa Essexissä. Myös keskiaikaisissa käsikirjoituksissa on erilaisten labyrinttien kuvia.


title: Labyrintti

text: Pohjois-Euroopassa rakennettiin kivilabyrinttejä eli Jatulintarhoja. Nämä labyrintit sijaitsevat yleisimmin merialueilla ja ne on rakennettu enimmäkseen yksinkertaiseen klassiseen muotoon. Suurin osa näistä sijaitsee niin alhaalla lähellä merenpintaa, että ne on voitu rakentaa vasta keskiajalla tai myöhemmin. Tanskassa, Gotlannissa ja Suomessa jatulintarhakuviota esiintyy myös keskiaikaisten kivikirkkojen seinämaalauksissa.


title: Labyrintti

text: Puistolabyrintit on muodostettu pensasaidoissa ja niiden välissä kulkevista mutkittelevista käytävistä. Yleensä niissä on keskellä kenttä tai aukio, jonne kävijät yrittävät löytää. Tunnetuin puistolabyrintti sijaitsee Isossa-Britanniassa, Hampton Courtin palatsia ympäröivässä puutarhassa lähellä Lontoota.


title: Labyrintti

text: Muualta kuin Pohjois-Euroopasta tunnetaan kivilabyrinttejä brittiläisiltä Scillyn saarilta ja Intian Tamil Nadun maakunnasta. Muissa muodoissa kaiverruksina, maalauksina ja tekstiilikuvioina erilaisia labyrinttikuvioita tunnetaan kaikista maanosista.


title: Labyrintti

text: Viime vuosina on virinnyt uutta mielenkiintoa labyrinttisymboleihin, mikä on inspiroinut modernien labyrinttirakennelmien tekoon, muun muassa Willen Park Milton Keynesissä, Gracen katedraali San Franciscossa, Taptonin puisto Chesterfieldissä ja the Labyrinthe de Harbor 16 Montrealissa.


title: Labyrintti

text: Labyrintti-pelissä on kahden akselin suhteen kääntyvä tasopinta, jossa on labyrintti ja reikiä. Pelissä on tarkoitus kuljettaa kuula läpi labyrintin alkupisteestä loppupisteeseen reikiä välttäen. Lukemattomissa tietokoneohjelmissa ja -peleissä on käytetty labyrinttejä. Labyrintit ovat esiintyneet muun muassa "Tomb Raider" -pelisarjassa.


title: Labyrintti

text: Moderneihin kuviin on sekoitettu labyrintti siten, että siihen voi eksyä.


title: Labyrintti

text: Ilinka Crvenkovska on muuntanut labyrintti-myytin porrastetuksi peliksi, jossa edetään ihmisen kohtalon käsitteissä ja joita voi hallita. "Minotauros" tappoi "Theseuksen" itsemurha-aktissa tullakseen kaupungin hurjistuneiden ihmisten tappamaksi.


title: Labyrintti

text: Argentiinalainen kirjailija Jorge Luis Borges käytti labyrintin ideaa kauttaaltaan novelleissa. Hänen modernin kirjallisuuden käyttämä labyrintti on inspiroinut todella monta muuta tekijää heidän omissa teoksissaan (esimerkiksi Umberto Econ "Ruusun nimi"ja Mark Z. Danielewskin "House of Leaves").


title: Palapeli

text: Palapeli on peli, jossa tarkoituksena on koota palasiin hajotettu kuva tai muoto kokonaisuudeksi. Tavallisesti palapelin palat ovat pieniä ja toisiinsa yhteensopivia. Kussakin palassa on pieni osa lopullisesta kuvasta: palapelin kokoaja päättelee sen ja muodon perusteella palan sijainnin palapelissä. Valmis palapeli muodostaa täydellisen ja tavallisesti yhtenäisen kuvan.


title: Palapeli

text: Perinteinen palapeli valmistetaan maalaamalla jokin kuva tasaiselle alustalle ja leikkaamalla se palasiksi. Kunnia ensimmäisen palapelin valmistuksesta annetaan yleensä John Spilsburylle, lontoolaiselle kartantekijälle, joka valmisti palapelin noin vuonna 1760. Varhaiset palapelit valmistettiin puusta, nykyään useimmiten pahvista. Ennen leikkausta pahville liimataan suurennettu valokuva tai muu kaksiulotteinen kuva. Tavallisimmin palapelin kuvat esittävät maisemia tai rakennuksia.


title: Palapeli

text:
Palapelin vaikeusastetta nostetaan palojen lukumäärää lisäämällä. Tavallisissa palapeleissä on 500, 750 tai tuhat palaa, mutta suurempiakin on olemassa. Vuonna 2011 on ainakin 32 256 palan palapelejä kaupallisesti saatavilla
Guinnessin ennätysten kirja mainitsee luvun 212 323 suurimpana palamääränä


title: Palapeli

text: Tuhannen palan palapelit koostuvat useimmiten 38x27 palasta, mikä tekee yhteensä 1 026 palaa. Lasten palapelien palojen lukumäärä vaihtelee tavallisimmin kymmenestä sataan.


title: Palapeli

text: Palapeli voi olla kaksipuolinen, mikä nostaa vaikeustasoa, koska kokoaja ei voi tietää kummin päin palat tulevat valmiiseen kuvaan.


title: Palapeli

text: Viime aikoina ovat yleistyneet myös pallopalapelit ja kolmiulotteiset palapelit. Ne on usein koottava tietyssä järjestyksessä, koska jotkut palat eivät enää sovi paikoilleen mikäli toisia on kiinnitetty liikaa.


title: Palapeli

text: Palapelejä on myös tietokoneohjelmina, samoin palapelejä ratkovia tietokoneohjelmia.


title: Palapeli

text: Nuppipalapelit ovat palapelejä joiden paloissa on nupit. Tavallisesti palaset eivät myöskään kosketa toisiaan vaan palat asetetaan taustalevyssä oleviin koloihin. Nuppipalapelit on suunnattu lapsille joiden hamotuskyky ja motoriikka ei vielä ole riittävän kehittynyt tavanomaisten palapelien tekemiseen.


title: Palapeli

text: Ensipalapelit ovat palapelejä joissa on kahdesta komeen palaan. Tyypillisesti ensipalapelit myydään sarjoina joissa on useita erillisiä hahmoja jotka koostuvat kahdesta kolmesta tai neljästä palasta. Ensipalapelit on tarkoitettu pienille lapsille joiden hamotuskyky ei vielä riitä suurempien palamäärien käsittelyyn.


title: Palapeli

text: Kehyspalapelit ovat palapelejä jotka kootaan taustalevylle kehyksen sisälle. Kehyspalapelien koko rajoittuu kohtuullisen pieneksi koska suurta kehystä on hyvin vaikea kuljettaa kustannustehokkaasti. Mitoiltaan pienehköt kehyspalapelit ovat kuitenkin äärimmäisen kustannustehokkaita koska ne voidaan pinota tiiviiksi pinoiksi toisin kuin laatikoihin pakatut palapelit. Myös kehyspalapelien säilyttäminen vaatii verrattain vähän tilaa koska tilaa vievää laatikkoa ei tarvita.


title: Palapeli

text: Muotopalapeleiksi kutsutaan palapelejä joiden ulkomuoto ei ole suorakaiteen muotoinen vaan noudattaa palapelin kuvan muotoja.


title: Palapeli

text: Jättipalapelien palat ja ulkomitat ovat poikkeusellisen suuria. Tyypillisessä jättipalassa palan koko voi olla noin 10x10cm.


title: Palapeli

text: Tavanomaisena palapelinä voidaan pitää peliä joka on pakattu laatikkoon, jonka palat lukittuvat toisiinsa ja ulkomuoto on suorakaide.


title: Imuneste

text: Imuneste eli lymfa ("lääk." lympha) on selkärankaisten imusuonistossa kiertävää nestettä. Se muodostuu veriplasmasta peräisin olevasta kudosnesteestä, jota tihkuu hiusverisuonista solujen väliseen tilaan. Kudosnesteestä suurin osa imeytyy takaisin hiusverisuoniin, mutta pieni osa tihkuu imuhiussuonten helposti läpäisevien seinämien lävitse imusuoniston sisään. Lisäksi imunesteessä on jonkin verran verestä kudosnesteeseen joutuneita proteiineja, sillä imuhiussuonten ohuet ja hatarat seinät läpäisevät melko vapaasti myös proteiineja (toisin kuin verisuonten seinämät).


title: Imuneste

text: Imuneste on väriltään kellertävää paitsi ohutsuolen imusuonissa syönnin jälkeen, jolloin se on väriltään maidonvalkeaa johtuen sen suuresta rasvapitoisuudesta (kylomikronien runsaasta määrästä); tällaista imunestettä kutsutaan "maitiaisnesteeksi" "(chylus)". Imunesteen suola- ja hivenainekoostumus on suunnilleen sama kuin veriplasmassa.


title: Imuneste

text: Imuneste kiertää imusuonistossa vähintään yhden imusolmukkeen läpi, jonka imusolut sitovat ja tuhoavat imunesteessä kiertävät mikrobit ja muut vieraat partikkelit. Samalla osa imusoluista siirtyy imusolmukkeesta imunesteeseen. Suurin osa imunesteestä palautuu takaisin verenkiertoon vasempaan solislaskimoon "rintatiehyeen" "(ductus thoracicus)" kautta lukuun ottamatta oikean puolen pään, yläraajan ja rinnanseudun imunestettä, joka kerääntyy "oikeaan imutiehyeen" "(ductus lymphaticus dexter)" ja laskee sieltä edelleen solislaskimoiden kautta verenkiertoon.


title: Matti Heusala

text: Matti Heusala (s. 9. heinäkuuta 1969) on suomalainen entinen pikajuoksija ja urheilutoimittaja.


title: Matti Heusala

text: Heusala voitti Suomen mestaruuden 200 metrin juoksussa Oulussa vuonna 1990 (aika 21,51). Hän voitti myös SM-kultaa hallissa 200 metrillä Tampereella vuonna 1991 ajalla 21,41. Aika oli uusi 22-vuotiaiden Suomen ennätys hallissa (ylipitkällä radalla). Vuonna 1990 Heusala oli juossut 22-vuotiaiden ennätyksen 33,91 ulkoradoilla harvinaisella 300 metrin juoksumatkalla.


title: Matti Heusala

text: Lopetettuaan kilpailu-uransa vuonna 1993 Heusala aloitti MTV:llä urheilutoimittajana. Vuonna 1997 Matti Heusala siirtyi Tulosruudun tuottajaksi.


title: Vieno

text: Vieno on suomalainen naisen ja miehen etunimi.


title: Vieno

text: Vieno kuuluu 1800-luvun lopulla yleistyneisiin uudisnimiin, joissa lapselle toivottiin hyvää ominaisuutta kuvaava nimi. Vieno tarkoittaa 'tyyntä', 'hentoa', 'pehmeää' ja 'hiljaista'.


title: Vieno

text: 1900-luvun alussa nimi oli käytössä sekä miehillä että naisilla, mutta sitä on alun alkaen pidetty enemmän naisen nimenä. Pojille sitä annettiin eniten silloisessa Turun ja Porin läänissä. Suosituimmillaan Vieno oli 1900–1920-luvuilla. Suomen almanakassa nimi on ollut vuodesta 1908.


title: Vieno

text: Vuoden 2009 loppuun mennessä "Väestörekisterikeskuksen" mukaan Vieno-nimen on saanut noin 16 800 henkilöä, joista alle 2300 on miehiä.


title: Jouni Myllymäki

text: Jouni Olavi Myllymäki (s. 12. heinäkuuta 1962 Tampere) on suomalainen entinen pikajuoksija.


title: Jouni Myllymäki

text: Myllymäki voitti 200 metrin juoksun Suomen mestaruuden vuonna 1991 (ajalla 21,28). Hän oli neljästi mukana sisäratojen arvokisoissa, kolmesti EM-kisoissa (1987, 1989, 1990) ja kerran MM-kisoissa (1989), parhaana saavutuksenaan välieräpaikka Haagin EM-kisoissa 1989.


title: Jouni Myllymäki

text: Seuratasolla Myllymäki edusti Viipurin Urheilijoita ja häntä valmensivat Heikki Waulu ja Markku Juhola.


title: Pirkko Arstila

text: Pirkko Arstila (s. 1. syyskuuta 1938 Jyväskylä) on suomalainen toimittaja ja kirjailija. Hän on syntynyt Jyväskylässä, mutta vietti lapsuutensa ja kävi koulunsa Porissa.


title: Pirkko Arstila

text: Arstila oli ensimmäinen Kymmenen Uutisten naisuutisankkuri. Hänen parinsa uutisten alussa oli Kaj Lindén. Uutisista Arstila siirtyi Huomenta Suomen juontajaksi ja toimittajaksi. Hänet tunnetaan lukuisista matkailuaiheisista jutuista sekä etnisiin ruokiin erikoistuneena tv-kokkina. Arstila siirtyi eläkkeelle MTV:stä 2002 ja toimii nykyään freelancerina.


title: Pirkko Arstila

text: Vuonna 2003 hän perusti Teen Ystävät ry:n, joka edistää suomalaista teekulttuuria. Arstila järjestää muun muassa teekursseja ja pitää tee-aiheisia esitelmiä.


title: Pirkko Arstila

text: Pirkko Arstila on Uudenkaupungin yrityskummi. Keväällä 2007 hän osallistui Tanssii tähtien kanssa -ohjelmaan parinaan Vesa Anttila.


title: Pirkko Arstila

text: Arstila kirjoittaa kolumneja muun muassa Satakunnan Kansaan, ET-lehteen sekä Uudenkaupungin Sanomiin ja pitää ”Ruokavieraspalstaa” Hymy-lehdessä.


title: Pirkko Arstila

text: Tapaseura ry nimesi Pirkko Arstilan Hyvien Tapojen Lähettilääksi 20. syyskuuta 2012. Hänen entinen koulunsa Porin suomalainen yhteislyseo valitsi Arstilan kunniasenioriksi vuonna 2010.


title: Pirkko Arstila

text: Pirkko Arstila oli naimisissa professori Antti Arstilan (k. 2012) kanssa 35 vuotta.


title: Jockey

text: Jockey (joskus laukkaratsastaja) ratsastaa laukkahevosia niin valmennuksissa kuin kilpailuissakin. Jockey on hevosurheilun ammatti, joskin myös amatöörijockeyita (ja näille tarkoitettuja omia kilpailuja) on. Sana "jockey" tulee etunimen "John" skotlantilaisesta muunnoksesta "Jock".


title: Jockey

text: Laukkahevosten valmentajat valitsevat jockeyn kunkin hevosen ominaisuuksien sekä jockeyn taitojen ja painon perusteella. Ammattijockey ratsastaa kilpailuissa yleensä määrättyä, mahdollisesta palkintosummasta riippumatonta palkkiota vastaan eikä hänen ole sallittua osallistua vedonlyöntiin.


title: Jockey

text: Jockeyt päätyvät tavallisesti alalle jo nuorina ja aloittavat uransa tallipoikina, jotka pikkuhiljaa pääsevät oppipoikina ratsastamaan laukkahevosia valmennuksessa ja kilpaa kunnes vakiinnuttavat menestyksen myötä asemansa. Koska laukkahevosen kantama paino pyritään kilpailuissa minimoimaan pienimpään sallittuun, jockeyiksi valikoituu käytännössä pienikokoisia ratsastajia jotka aktiivisesti pysyttelevät laihoina. Jockeylta vaaditaan myös erittäin hyvää lihaskuntoa.


title: Jockey

text: Laukkakilpailussa joukko suurikokoisia eläimiä liikkuu tiheässä muodostelmassa huomattavalla nopeudella, ja kumoonratsastuksia ja satulasta suistumisia sattuu paljon. Jockeyn ammatissa halvaantumiset ja kuolemantapaukset eivät ole lainkaan harvinaisia, ja vakavia loukkaantumisia sattuu käytännössä joka jockeylle. Lisäksi syömishäiriöt ovat painonhallintavaatimusten vuoksi yleisiä jockeyiden keskuudessa. Ammatillisen järjestäytymisen ansiosta jockeyiden työolosuhteet ja sairausturva ovat kuitenkin kohentuneet huomattavasti verrattuna 1900-luvun alkupuoliskolla vallinneeseen tilanteeseen. Nykyiset laukkakilpailuiden säännöt määräävät hevosen satulalle ja jockeylle minimiyhteispainon, minkä tarkoitus on ehkäistä vaarallista laihduttamista jockeyden keskuudessa. Mikäli minimipaino ei täyty, satulaan lisätään lyijypainoja.


title: Jockey

text: Kuuluisia jockeyita ovat olleet muiden muassa Tony McCoy, Eddie Arcaro, Russell Baze ja Lester Piggott.


title: Kaj Lindén

text: Kaj Emil Lindén (15. elokuuta 1931 Helsinki – 11. tammikuuta 2013 Espoo) oli suomalainen toimittaja ja uutisankkuri. Hän juonsi Pirkko Arstilan kanssa televisioyhtiö Mainos-TV:n ensimmäisen uutisohjelman, Kymmenen uutisten lähetyksen 1. syyskuuta 1981. Ennen uraansa MTV:ssa Lindén toimi Helsingin Osakepankissa, ja sen jälkeen hänen äänensä tuli tunnetuksi Suomen Tietotoimiston uutisista, jotka lähetettiin Yleisradion radiokanavilla. Lindén luki viimeisen uutislähetyksensä 31. elokuuta 1996. Hänen uransa uutisankkurina kesti lähes päivälleen 15 vuotta.


title: Kaj Lindén

text: Jäätyään eläkkeelle MTV:stä Lindén esiintyi muutamissa televisiomainoksissa ja esiintyi radion uutistenlukijana "The Joulukalenteri" -televisiosarjassa 1997.


title: Kaj Lindén

text: Ennen toimittajanuraansa Lindén soitti kontrabassoa Helsingin kaupunginorkesterissa.


title: Nissan Be-1

text: Nissan Be-1 on Nissanin valmistama pieni kaksiovinen sedan, jota myytiin Japanin markkinoilla rajoitettu 10 000 kappaleen erä. Se perustuu tekniikaltaan Nissan Micraan, mutta on täysin erinäköinen. Auto on pyritty muotoilemaan muistuttamaan Austin Miniä.


title: Nissan Be-1

text: Be-1 esiteltiin Tokyo Motor Show’ssa jo vuonna 1985, mutta se tuli markkinoille vasta kaksi vuotta myöhemmin.


title: Nissan Be-1

text: Moottori:


title: Janne Hautaniemi

text: Janne Henrik Hautaniemi (s. 16. tammikuuta 1973 Halsua) on suomalainen pikajuoksija.


title: Janne Hautaniemi

text: Hautaniemi voitti 200 metrin juoksun Suomen mestaruuden Lappeenrannassa vuonna 1997 (myötätuulitulos 21,22) . Vuosina 1998 ja 1999 hän oli hopealla. Hallissa Hautaniemi voitti 200 metrin mestaruuden Tampereella 1998 ja Jyväskylässä 1999.


title: Janne Hautaniemi

text: 200 metrin ennätyksensä 20,94 Hautaniemi juoksi 25. kesäkuuta 1999 Ylöjärvellä. Ajallaan hän on kaikkien aikojen suomalaistilastossa 12:nneksi nopein.


title: Urpo Martikainen

text: Urpo ”Upi” Martikainen (s. 16. huhtikuuta 1947 Helsinki) on entinen MTV3-televisiokanavan uutisankkuri. Hän tuli "Kymmenen uutisiin" Ruotsin television suomenkielisestä toimituksesta keväällä vuonna 1982.


title: Urpo Martikainen

text: Martikainen asui lapsuudessaan Koskelassa ja kävi Käpylän kansakoulua. Vuodesta 1986 lähtien hän on asunut Pirkkolassa, Pohjois-Helsingissä. Urpo Martikainen on kehittänyt Kymmenen uutisten loppukevennyksen jälkeisen ”loppuheiton”. Hän juonsi viimeisen lähetyksensä 27. toukokuuta 2010 pitkän uutisuransa päätteeksi.


title: Urpo Martikainen

text: Martikainen harrastaa akvarellimaalausta, sekä viulun ja huuliharpun soittamista. Martikainen kuuluu Jehovan todistajiin. Uskonnollisen vakaumuksensa vuoksi hän kieltäytyi asepalveluksesta ja vietti 1960-luvun lopulla vuoden ja kolme kuukautta Karvian erityistyölaitoksessa.


title: Urpo Martikainen

text: Tapaseura ry valitsi hänet vuonna 2010 "Hyvien Tapojen Lähettilääksi".


title: Heikki Piuhola

text: Heikki Piuhola (s. 1961 tai 1962) on suomalainen televisiotoimittaja ja matkailuyrittäjä. Hän toimii MTV3:n uutistuottajana. Aiemmin Piuhola oli MTV:n uutisten toimituspäällikkönä vuodesta 2001 ja uutispäätoimittajana vuodesta 2008 vuoteen 2012, jolloin jäi vuorotteluvapaalle. Piuhola toimi 1980–90-lukujen vaihteessa MTV3:n Saksan- ja myöhemmin Pohjoismaiden-kirjeenvaihtajana. Hänet on nähty myös Kymmenen Uutisten uutisankkurina sekä Yleisradiossa "Ajankohtaisen kakkosen" juontajana. Piuhola on syntynyt Isossakyrössä.


title: Heikki Piuhola

text: Vuodesta 2013 Piuhola puolisoineen on kunnostanut omistamaansa 1860-luvulla rakennettua hotellia loma-asunnoiksi Berchtesgadenissa Saksan ja Itävallan rajalla.


title: Nissan Pao

text: Nissan Pao on Nissanin valmistama retrohenkinen Japanin markkinoilla myyty hatchback-korinen henkilöauto, joka perustui Nissan Micraan. Se tuli myyntiin vuonna 1989 ja sitä myytiin 51 657 kappaletta.


title: Nissan Pao

text: Pao on retrotyylisesti muotoiltu ja se muistuttaa jonkin verran 1970-luvun alun englantilaisia autoja. Siinä on edeltäjänsä Nissan Be-1:n tavoin pyöreät etuvalot. Ainoana moottorivaihtoehtona Paossa oli Micrasta tuttu MA10S, 987-kuutioinen rivinelonen, joka tuottaa tehoa 51 hevosvoimaa.


title: Maksimilian I (Meksiko)

text: Maksimilian I (6. heinäkuuta 1832 Wien – 19. kesäkuuta 1867 Queretaro) oli Itävallan arkkiherttua ja Meksikon keisari. Maksimilian oli Itävallan keisarin Frans Joosefin nuorempi veli. Hän oli Lombardia-Venetsian kuvernööri, mutta Lombardian irtauduttua Itävallan keisarikunnasta vuonna 1858 hän jäi ilman tehtävää. Kunnianhimoisena miehenä hän ei ollut tyytyväinen asemaansa pelkkänä keisarin nuorempana veljenä, ilman mahdollisuuksia Itävallan kruunuun, ja otti kiitollisena vastaan Napoleon III:n tarjoaman mahdollisuuden saada Meksikon kruunu.


title: Maksimilian I (Meksiko)

text:
Vaimonsa, belgialaisen prinsessa Charlotten, kannustamana Maksimilian lähti muun perheen varoituksista huolimatta Meksikoon vain huomatakseen, että Napoleonin lupaukset eivät pitäneet paikkaansa. Koko Amerikka oli meksikolaisen presidentin Benito Juárezin puolella, koska amerikkalaiset eivät pitäneet eurooppalaisten sekaantumisesta Amerikan asioihin eivätkä halunneet monarkiaa Amerikkaan. Näin ollen Maksimilian jäi ilman apuvoimia Meksikoon Napoleonin vetäydyttyä ja hänet teloitettiin ampumalla 19. kesäkuuta 1867 Queretarossa.
Teloituksen jälkeen Maximilian palsamoitiin ja asetettiin näytille. Seuraavan vuoden alussa itävaltalaiset haetuttivat vainajan haudattavaksi Keisarilliseen kryptaan Wieniin 18. tammikuuta 1868.


title: Maksimilian I (Meksiko)

text: Maksimilianin kuoleman jälkeen hänen vaimonsa Charlotte menetti järkensä ja vietti loput pitkästä elämästään Belgiassa, Laekenin linnassa, missä hän kuoli vuonna 1927.


title: Maksimilian I (Meksiko)

text: Ranskalainen taidemaalari Édouard Manet teki Maksimilianin viimeisistä hetkistä kuuluisan maalauksensa "Keisari Maksimilianin teloitus".


title: Aleksi Sillanpää

text: Aleksi Sillanpää (s. 8. tammikuuta 1981 Turku) on suomalainen pikajuoksija.


title: Aleksi Sillanpää

text: Sillanpää voitti 200 metrin juoksun Suomen mestaruuden Seinäjoella vuonna 1999 (aika 21,34).


title: Aleksi Sillanpää

text: Seuratasolla Sillanpää edustaa Turun Weikkoja. Häntä ovat valmentaneet Heikki Lehti (–2003) ja Aarno Niemi (2004–).


title: Károly Garam

text: Károly Garam (s. 10. toukokuuta 1941 Eger, Unkari) on unkarilais-suomalainen sellotaiteilija. Hänen veljensä on viulutaiteilija Lajos Garam.


title: Károly Garam

text: Károly Garamin äiti on suomalaissyntyinen pianisti Sole Kallioniemi-Garam (18.5.1909–30.9.1995), ja hänen isänsä on pastori Lajos Garam, joka on kotoisin Unkarista. Károly Garamin perhe muutti Suomeen sodan aikana, ja hänen pappi-isänsä jätti Unkariin pienen luterilaisen seurakunnan ja kirkkonsa. Károlyn isä palveli vapaaehtoisena Suomen armeijassa Kannaksella sotilaspappina. Károlylla on myös kaksi veljeä, Lajos ja Marton, sekä sisko Eva.


title: Károly Garam

text: Garamit internoitiin sodan jälkeen, kun Neuvostoliitto vaati noin 500 saksalaista ja unkarilaista koottavaksi leireille liittoutuneiden vihollisina 1944–1947. Unkarilaiset joutuivat kärsijöiksi, koska Unkari ei ollut vielä Suomen ja Neuvostoliiton tekemän välirauhan aikana irtaantunut Saksan liittolaisuudesta. Károly Garam on kertonut lapsuutensa olleen internoinnin vuoksi hyvin ahdistava.


title: Károly Garam

text: Hän oli naimisissa kirjailija Sirkka Garamin (o. s. Saarikoski) kanssa, joka on kirjailija Pentti Saarikosken sisar. Heillä on neljä lasta, pojat Sami ja Teemu Garam, sekä tyttäret Kati ja Satu Garam.


title: Károly Garam

text: Garam opiskeli sellonsoittoa Sibelius-Akatemiassa Vili Pullisen ja Yrjö Selinin johdolla. Ensikonserttinsa hän piti vuonna 1966. Garam on lisäksi toiminut Radion sinfoniaorkesterin 2. soolosellistinä vuodet 1966–88.


title: Nissan Bolero

text: Nissan Bolero on japanilaisen Autechin valmistama ylellinen muunnos Nissan Marchista (Euroopassa Nissan Micra). Eurooppaan Boleroa ei ole tuotu, koska kysyntä pienille ”luksusautoille” on vähäistä.


title: Nissan Bolero

text: Ensimmäinen Bolero on vanhanaikaisesti muotoiltu ja se perustuu K11-Micraan. Etumaski on kookas ja kromattu ja keulassa on käytetty muutenkin reilusti kromia, esimerkiksi puskureissa.


title: Nissan Bolero

text: Toisen mallin kori on samanlainen kuin K12-korimallin Micrassa, mutta etumaski on kookkaampi ja kromattu. Takana ei lue Nissanin nimeä vaan pelkästään Autech Bolero.


title: Neuschwanstein

text: Neuschwansteinin linna (, tarkoittaen kirjaimellisesti "uusi joutsenkivilinna") on 1868-1892 rakennettu keskiaikaistyylinen ritarilinna Baijerissa, Etelä-Saksassa. Baijerin kuningas Ludvig II rakennutti sen itselleen yksityiseksi residenssiksi. Linnan suunnitteli teatterilavastaja Christian Jank (1833-1888) ja toteutti arkkitehti Eduard Riedel. Se sai nimensä Richard Wagnerin oopperan Lohengrinin eli Joutsenritarin mukaan. Palatsin lähellä sijaitsee Ludwigin isän, Maximilian II:n, Hohenschwangaun linna.


title: Neuschwanstein

text: Neuschwansteinin linna aukesi yleisölle jo vuonna 1886, seitsemän viikkoa kuninkaan kuoleman jälkeen. Kuningas ehti asua linnassa vain puoli vuotta. Rakennus on nykyisin yksi Saksan suosituimpia nähtävyyksiä. Siellä vierailee vuosittain noin 1,3 - 1,4 miljoonaa ihmistä. Se on myös toiminut esikuvana satulinnalle, joka nähdään Walt Disneyn elokuvassa Prinsessa Ruusunen.


title: Neuschwanstein

text: Linnan rakentaminen alkoi 1868. Rakennustöihin osallistui päivittäin 200-300 miestä. Kuningas hiillosti työntekijöitään tekemään linnaa mahdollisimman nopeasti, ja rakentamista jatkettiin usein öisin lampun valossa.


title: Neuschwanstein

text: Kuningas muutti asumaan keskeneräiseen linnaan 1886, kun rakennustyöt olivat jatkuneet jo liki 20 vuotta. Linna ei sisältänyt tiloja hoville, vaan ainoastaan Ludvig II:lle ja palvelijakunnalle. Kuningas omisti linnan itsensä lisäksi säveltäjä Richard Wagnerille.


title: Neuschwanstein

text: Palatsi ei ehtinyt koskaan valmistua täydellisesti. Monet kerrokset ovat täysin keskeneräisiä, 200 huoneesta ehti valmistua vain 15 ja valtaistuinsalista puuttuu valtaistuin.


title: Neuschwanstein

text: Kuninkaan tarkoituksena oli elää linnassa sitä sadunhohtoista taruelämää, jota hän ihaili Wagnerin oopperaesityksissä. Huoneiden sisustus suunniteltiin Wagnerin oopperoiden ja saksalaisten myyttisten tarinoitten mukaan. Myös kuninkaan lempilintu joutsen on esillä linnan sisustuksessa.


title: Neuschwanstein

text:
Kuninkaallista sinistä, Ludvigin lempiväriä, on käytetty runsaasti. Huoneet on kuorrutettu kullalla, silkillä, sametilla ja kristallilla. Bysanttilaistyylisessä valtaistuinsalissa marmoriportaat johtavat tasanteelle, jolla norsunluusta ja kullasta valmistetun valtaistuimen piti olla.
Kaksikerroksisella valtaistuinsalilla on korkeutta 15 metriä.


title: Neuschwanstein

text: Makuuhuoneen runsaat koristelut ovat gotiikkaa. Pukeutumis- ja peilipöydän pesuteline on joutsenen muotoinen Lohengrin oopperan innoittamana. Erityinen luomus on luola, jossa on keinotekoiset pienet vesiputoukset ja värivalot. Luolan ja näköalaparvekkeen välissä on liukuva lasiovi.


title: Neuschwanstein

text: Ludvigin linnoissa käytettiin huipputekniikkaa. Kuningas saattoi istua vesiklosetissa ja kylpeä simpukan mallisessa pesualtaassa, johon tuli lämmin vesi joutsenen mallisesta hanasta. Myös huippumoderneihin keittiöihin tuli lämmin ja kylmä vesi. Linnassa oli sähkövalot, puhelin sekä sähköinen soittokellojärjestelmä.


title: Kari Liimo

text: Kari Tapani Liimo (s. 6. maaliskuuta 1944 Lappeenranta) on suomalainen entinen koripalloilija ja koripallovalmentaja.


title: Kari Liimo

text: Liimo pelasi koripallon SM-sarjassa Helsingin Kisa-Tovereissa, jonka paidassa hän voitti Suomen mestaruuden viisi kertaa vuosina 1961–1965. 1965 hän sai kutsun Yhdysvaltoihin Brigham Young -yliopistoon. Liimo opiskeli ja pelasi yliopistossa neljä vuotta vuoteen 1969 saakka, kunnes kieltäytyi ammattilaismahdollisuudesta ja palasi Suomeen. Hän voitti pelaajaurallaan vielä yhden Suomen mestaruuden vuonna 1974 Playboysin pelaajavalmentajana. Hän pelasi SM-sarjassa yhteensä 239 ottelua, joissa teki 4637 pistettä (keskiarvo 19,4). Parhaalla kaudellaan 1965 hänen pistekeskiarvonsa oli 30,7. Liimon yhden ottelun ennätys 46 pistettä syntyi vuonna 1965. Hän oli SM-sarjan paras korintekijä vuosina 1965, 1970 ja 1971.


title: Kari Liimo

text: Liimo nousi Suomen maajoukkueeseen jo 17-vuotiaana. Kesäkuussa 1964 hän oli maajoukkueen kantavia hahmoja Genevessä järjestetyssä olympiakarsinnassa, jossa Suomi taisteli itselleen paikan Tokion olympialaisissa. Olympiaturnauksessa Suomi sijoittui yhdenneksitoista. Liimo osallistui Suomen paidassa neljiin EM-kisoihin: 1961, 1963, 1965 ja 1967. Suomi selvisi Liimon johdolla kotikisoissaan 1967 kaikkien aikojen parhaaseen EM-sijoitukseensa sijoittumalla kuudenneksi. PM-kultaa Liimo oli voittamassa 1962, 1964 ja 1970. Yhteensä hän pelasi 160 A-maaottelua, joissa teki 2446 pistettä (keskiarvo 15,3). Parhaassa ottelussaan vuonna 1964 Liimo heitti 35 pistettä. Hänet valittiin kuusi kertaa Suomen parhaaksi koripalloilijaksi. Hän on ensimmäinen suomalainen joka on varattu NBA:han. Varauksen teki Los Angeles Lakers seitsemännellä kierroksella 1969. Liimo jätti ammattilaistilaisuuden käyttämättä koska häntä peloteltiin maajoukkueuran katkeamisella.


title: Kari Liimo

text: Lopetettuaan pelaajauransa 1975 Liimo jatkoi uraansa valmentajana. Hän voitti valmentajana kolme Suomen mestaruutta 1974 pelaajavalmentajana voitetun mestaruuden lisäksi: 1979 Playhongan peräsimessä ja 1988 ja 1991 KTP:n valmentajana. Liimo toimi Suomen maajoukkueen valmentajana vuosina 1982–1984. 1983 maajoukkue voitti Pohjoismaiden mestaruuden hänen johdollaan.


title: Imusuonisto

text: Imusuonisto on imusolmukkeiden ja imusuonten muodostama elinjärjestelmä. Imusuonisto palauttaa verisuonista tihkuvan nesteen ja suolistosta imeytyvän rasvan verenkiertoon.


title: Imusuonisto

text: Pienin imusuonityyppi on "imuhiussuoni" "(vas lymphocapillare)", joka alkaa umpipussina kudossolujen välistä. Runsaimmin niitä on ihon ja limakalvojen epiteelin alla. Imuhiussuonten seinämät ovat ohuet ja hatarat. Seinämä muodostuu terminaalisissa imuhiussuonissa yksinkertaisesta levyepiteelistä, jota kutsutaan endoteeliksi. Endoteelisolut ovat seinämässä osittain toistensa päällä, mutta päällekkäiset osat eivät kuitenkaan ole kiinni viereisissä soluissa. Näin imuhiussuonen seinään muodostuu läppämäisiä aukkoja, joista soluvälineste pääsee imusuonistoon. Näiden aukkojen suuren koon vuoksi imuhiussuonet läpäisevät melko hyvin valkuaisaineita ja muita suurempia partikkeleita kuten bakteereja sekä soluja. Nesteen aiheuttama paine imusuonen sisällä pakottaa läpät kiinni, jolloin imuneste ei pääse takaisin soluvälitilaan.


title: Imusuonisto

text: Imuhiussuonet yhtyvät suuremmiksi imusuoniksi, "imusuonirungoiksi" (toisinaan käytetään myös nimeä imutierungot) "(trunci lymphatici)":Suurin imusuonirunko on "rintatiehyt" "(ductus thoracicus)", joksi yhtyvät alaruumiista ja yläruumiin vasemmasta puoliskosta imunestettä tuovat imusuonirungot. Rintatiehyt laskee verenkiertoon vasemman solislaskimon "(vena subclavia)" ja vasemman sisemmän kaulalaskimon "(vena jugularis interna)" kulmauksessa. Oikean puolen pään ja rinnanseudun imuneste kerääntyy kuitenkin "oikeaan imutiehyeen" "(ductus lymphaticus dexter)", joka laskee verenkiertoon oikean solislaskimon "(vena subclavia)" ja oikean sisemmän kaulalaskimon "(vena jugularis interna)" kulmauksessa. Ennen verenkiertoon laskemistaan imuneste suodattuu ainakin yhden imusolmukkeen lävitse.


title: Imusuonisto

text: Imusuonten histologinen rakenne muistuttaa laskimoiden rakennetta. Suonissa on yhdensuuntaisia läppiä, jotka estävät nesteen takaisinvirtauksen väärään suuntaan. Lisäksi suurempien imusuonten seinämässä on ohut kerros sileää lihasta. Imunesteen aiheuttama seinämän venytys saa aikaan tämän lihaksen rytmisen supistumisen, joka puolestaan työntää imunestettä eteenpäin suonessa.


title: Imusuonisto

text: Alemmilla selkärankaisilla imusuonistoon liittyy laajoja onteloita, esimerkiksi sammakkoeläinten lymfapussit.


title: Imusuonisto

text: Imusuoniston tehtäviin kuuluu erilaisten aineiden kuljetus kudoksista verenkiertoon. Imuneste koostuu hiusverisuonista solujen väliseen tilaan tihkuneesta veriplasmasta, joka imeytyy imuhiussuoniin. Samalla imuneste kuljettaa takaisin verenkiertoon verestä kudosnesteeseen joutuneet proteiinit sekä imusolut. Imusuonisto kuljettaa myös joitakin ravintoaineita suolistosta verenkiertoon - erityisen tärkeä rooli sillä on rasvojen kuljetuksessa, sillä ne imeytyvät suolistosta pääasiassa suoliston imusuoniin.


title: Imusuonisto

text: Imunesteen kiertoa ylläpitävät imusuonten seinämien sileät lihakset. Lisäksi imunesteen virtaukseen vaikuttavat painovoima, luustolihasten liikkeet sekä viereisten valtimoiden painepulssit - liikkuminen siis edistää imunesteen virtausta.


title: Lajos Garam

text: Lajos Garam (s. 10. kesäkuuta 1939 Eger) on unkarilaissyntyinen suomalainen viulutaiteilija, sellotaiteilija Károly Garamin veli.


title: Lajos Garam

text: Garam on opiskellut viulunsoittoa Sibelius-Akatemiassa, Kölnin musiikkikorkeakoulussa, Brysselin konservatoriossa sekä Budapestin Liszt-akatemiassa. Hän on osallistunut useille mestarikursseille. Garam suoritti musiikin tohtorin tutkinnon Sibelius-Akatemiassa 1990.


title: Lajos Garam

text: Lajos Garam on ollut Radion sinfoniaorkesterissa viulistina 1961–1964, Kotkan kaupunginorkesterissa I konserttimestarina 1965–1967 ja Jyväskylän kaupunginorkesterissa I konserttimestarina 1967–1970. Garam toimi viulunsoiton lehtorina Turun konservatoriossa 1970–1973 ja Bergenin konservatoriossa 1973–1975. Sibelius-Akatemian viulumusiikin ja viulupedagogiikan opettajana hän toimi vuodesta 1973 ja lehtorina vuodesta 1978. Solistisen osaston johtajana Garam oli vuosina 1993–1996 sekä jousisoitinpedagogiikan vastuuhenkilönä 1973–1991.


title: Lajos Garam

text: Garamille on myönnetty Sibelius-Akatemian Martin Wegelius -mitali suomalaisen viulupedagogiikan kehittämisestä.


title: Lajos Garam

text:
Hänen veljensä on Marton Garam, joka on levylaulaja ja esiintyy myös nimellä Martti Garam.The Upbringing of a Talented Violinist 2001
Cantabile, viulistin elämää 2007
Pythagoraan matkassa 2011
Tuli,tuuli ja tyhjyys 2011
Juoksun henki 2013
Sir Roberto haastaa kohtalon 2014
Kirjeitä Quintukselle 2016


title: Forgotten Hope 2

text: Forgotten Hope 2 (lyhennettynä "FH2") on toiseen maailmansotaan sijoittuva "Battlefield 2" -modifikaatio. Se on jatko-osa "Battlefield 1942":lle julkaistuun toista maailmansotaa laajentavaan "Forgotten Hopeen", vaikka pelit eivät sinänsä liity toisiinsa.


title: Forgotten Hope 2

text: Modifikaation ensimmäinen versio 2.0 julkaistiin 14. joulukuuta 2007, ja se sisälsi Pohjois-Afrikan kampanjan. Myöhemmin tulleessa 2.2-päivityksessä peliin tuli mukaan myös Normandia. Versio 2.3 julkaistiin 6. lokakuuta. Se sisälsi kartat Ramelle-Neuville, St. Lo Breakthrough ja Battle of Brest sekä lukuisia uusia ominaisuuksia. Päivitys 2.4 julkaistiin heinäkuussa 2011. Se toi mukaan Ardennien taistelut. Uusin versio on 2.45 joka julkaistiin 13. heinäkuuta 2012. Se toi mukanaan kentät: Battle of Keren, Sidi Bou Zid ja St.Vithin, lukuisia uusia aseita ja ajoneuvoja sekä paransi huomattavasti tekstuureja.


title: Forgotten Hope 2

text: "Forgotten Hope 2" on historialliseen tarkkuuteen tähtäävä modifikaatio. Esimerkiksi jokainen taistelu on ympäristöltään ja kalustoltaan mallinettu mahdollisimman tarkasti. "Forgotten Hope 2":ssa ei niinkään keskitytä realismiin, vaikka peli onkin realistisempi kuin "Battlefield 2". Modifikaatiossa ei kuitenkaan mennä realismissa yhtä pitkälle kuin "Project Realityssä", vaikka kiväärit tappavatkin yhdestä osumasta ja konepistooleillakin tarvitsee tappaakseen vain muutaman laukauksen.


title: Forgotten Hope 2

text: "Forgotten Hope 2" (versiosta 2.25 lähtien) sisältää Saksan, Britannian, Australian, Kanadan, Uuden-Seelannin, Italian ja Yhdysvaltain armeijat. Puna-armeija tuodaan taisteluihin todennäköisesti päivityksessä 2.5.


title: Forgotten Hope 2

text: "Forgotten Hope 2" sai arvot, mitalit, nauhat ja merkit 2.4-päivityksen mukana. "Forgotten Hope 2":n visuaalinen realistisuus on kuitenkin kärsinyt, sillä saksalaisten hakaristiä ja Suomen von Rosenin ristiä ei uskalleta käyttää, koska saksalaiset käyttäjät ja kehittäjät saattaisivat aloittaa boikotin FH2:sta vastaan.


title: Forgotten Hope 2

text: "Forgotten Hope 2":ssa sotilaat kuolevat ja ajoneuvot tuhoutuvat helpommin. Myöskään lääkintämies ei voi herättää kuollutta sotilasta henkiin, toisin kuin "Battlefield 2":ssa. Jokainen sotilas kantaa muun varustuksensa lisänä yhtä lääkintäpakkausta, joka parantaa osumat. Jos pelaaja saa osuman joka ei ollut kuolettava, hän jää vuotamaan verta ja kuolee hyvin nopeasti jos ei saa lääkintää.


title: Forgotten Hope 2

text: Päivityksen 2.25 myötä lähes kaikki jalkaväen kiväärit ja konekiväärit ovat miltei täysin tarkkoja oikein tähdättyinä, jolloin aseen hajonta poistuu. Hajonta kuitenkin säilyy muissa aseissa ja lonkalta ammuttaessa. Tämä poikkeaa monista muista "Battlefield 2":n modifikaatioista, joissa hajonta voi olla hyvinkin suuri.


title: Forgotten Hope 2

text: Pelin panssarivaunut ja aseet ovat myös epäsuhteessa tuottamansa vahinkonsa ja panssarivaunuilla panssarointinsa kanssa. Esimerkiksi 9mm-kaliiperiset aseet tekevät vähemmän vahinkoa kuin .45 -kaliiperiset (9mm tappaa kolmesta luodista ja .45 kahdesta), myös yhdysvaltalaisten Sherman-panssarivaunu on selvästi alakynnessä saksalaista Pantheria vastaan. Kartat on kuitenkin pyritty tasapainottamaan kaluston määrällä ja "Battlefield 2":sta tutuilla molempien osapuolien ticketeillä. Näin vaikka jotkin aseet tekevät suurempaa tuhoa kun toiset, on molemmilla osapuolilla täysi mahdollisuus voittaa. Tämä tosin riippuu myös kartasta, sillä joissakin kartoissa (esimerkiksi Invasion of Crete) ilman tiimityötä toisen osapuolen on mahdotonta voittaa.


title: Forgotten Hope 2

text: "Forgotten Hope 2":n panssaritaisteluissa panssarivaunujen viistopanssari on mallinnettu realistisesti. Huonosta kulmasta tuleva ammus tekee vähemmän tuhoa tai voi jopa kimmota pois kohteesta. Etupanssariinkin ampuminen on melko hyödytöntä, johtuen pelin realistisesta panssarin paksuuden mallintamisesta.


title: Forgotten Hope 2

text: Pelissä on myös moneen toiseen maailmansotaan sijoittuvasta ensimmäisen persoonan ammuntapelistä poiketen jalkaväen aseistuksessa pääpaino kivääreissä. Tämä tarkoittaa että konepistooleita, konekivääreitä ja panssarintorjuntakalustoa jaetaan vain muutamille joukkueesta, ja muut saavat tyytyä tavalliseen aseistukseen. Erikoisempia aseita kuten liekinheittimiä, tarkkuuskivääreitä tai kolmijalalla tuettuja ei saa syntymävalikosta. Niitä on kätketty ympäri karttoja taktisesti hyödyllisiin paikkoihin. Esimerkiksi tarkkuuskiväärin voi löytää korkeasta rakennuksesta, kuten kirkon tornista ja panssarikauhun tien kupeessa olevasta varustelastista.


title: Forgotten Hope 2

text: "Forgotten Hope 2":n Conquest-pelimuotoon sisältyy Push Mode, jossa liput täytyy vallata tietyssä järjestyksessä. Tämä estää yksittäisiä sotilaita tekemästä takalinjoilta lippukaappauksia, ja se tekeekin sotaan selvän etulinjan. Esimerkiksi Pointe du Hociin sijoittuvassa kartassa amerikkalaiset etenevät rannan bunkkereista aina saksalaisten kotirintamalle tuhoamaan saksalaisten raskas tykistö. Joidenkin lippujen valloittamiseen tarvitaan enemmän kuin yksi pelaaja.


title: Forgotten Hope 2

text: "Forgotten Hope 2" eroaa "Battlefield 2":sta myös graafisesti, kun ympäristöt ovat yksityiskohtaisempia ja 3D-mallit parempilaatuisia. Forgotten Hope 2 onkin yksi "Battlefield 2":n visuaalisesti raskaimmista modifikaatioista, ja vaatii tietokoneelta paljon enemmän tehoja kuin alkuperäisessä "Battlefield 2":ssa.


title: Samsa Tuikka

text: Samsa Petteri Tuikka (s. 23. heinäkuuta 1976 Toholampi) on suomalainen pikajuoksija ja pituushyppääjä.


title: Samsa Tuikka

text: Tuikka voitti 200 metrin juoksun Suomen mestaruuden Helsingissä vuonna 2003 (aika 21,13), Porissa vuonna 2005 hän oli pronssilla. 100 metrillä hän on ollut hopealla vuosina 2001 ja 2004 sekä pronssilla vuonna 2003. Hallikisoista hän on Suomen mestari 60 metrin juoksussa vuosilta 1999 ja 2001, 200 metrillä vuodelta 2002 sekä pituushypyssä vuodelta 1998. Ulkona hän on ollut pituushypyssä parhaimmillaan SM-kisoissa neljäs (1999).


title: Samsa Tuikka

text: 100 metrillä Tuikka juoksi ennätyksensä 10,44 Jämsänkoskella 29. kesäkuuta 2003. Joukkue Samsa Tuikka, Nipa Tran, Jarkko Ruostekivi ja Visa Hongisto juoksi Göteborgissa 27. elokuuta 2005 4 × 100 metrin viestissä ajan 39,30, joka sivusi silloista Suomen ennätystä. Joukkue Samsa Tuikka, Kari Louramo, Tommi Hartonen ja Tuomas Näsi juoksi matkan aikaan 39,42 Turussa 2. elokuuta 2000, se on kaikkien aikojen kuudenneksi paras suomalaisaika..


title: Samsa Tuikka

text: Nykyään hän työskentelee alakoulun opettajana.


title: Luettelo Nintendo GameCube -peleistä

text: Tämä on luettelo Nintendo GameCube -pelikonsolin peleistä.


title: Linderhof

text: Linderhof on Saksassa, Luoteis-Baijerissa sijaitseva linna. Se on pienin niistä kolmesta linnasta, jotka kuningas Ludvig II rakennutti. Rakennustyöt alkoivat vuonna 1874 ja päättyivät vuonna 1878. Linnan ranskalaistyylinen barokkia ja ￼￼rokokoota yhdistelevä sisustus on ylenpalttinen; kultaa, peilejä, samettia sekä silkkiä ei ole säästelty.


title: Linderhof

text: Linderhof, joka sai nimensä sen kohdalla ennen maatilaa pitäneen Linderin perheen mukaan, on ainoa Ludvigin kolmesta linnasta joka ehti kokonaan valmistua, ja se on myös ainoa jossa hän asui huomattavan osan aikaa. Parhaimmillaan linnaa rakensi 180 työntekijää.


title: Linderhof

text: Ruokailuhuoneessa on erikoinen hissipöytä, joka lasketaan alakertaan uutta kattausta varten ja nostetaan jälleen ruokasaliin, jossa kuningas nautti ateriansa mieluiten hyvässä seurassa. Ellei seuralaisia ollut, hän seurusteli mielikuvitusystävien kanssa, joille katettiin omat lautaset.


title: Linderhof

text: Ikkunoista avautuu näkymä laakson barokkipuistoon, johon juoksee porrassuihkulähde vuorelta linnan takaa ja vastakkaisella puolella kohoaa portaikko korkealle mäelle rakennetulle Venuksen temppelille. Puutarha-arkkitehti Carl von Effnerin suunnittelema puisto valmistui 1880. Puistossa on mm. tekoluola tippukivineen ja järvineen, maurilainen huvimaja ja marokkolainen talo. Maisema-kuvanveistäjä A. Diriglin suunnittelemassa Venusluolassa oli värillinen valaistus, johon saatiin sähkö Siemens-Schuckertin 1876 valmistaman 12 dynamon avulla. Sähkölaitos oli Baijerin ensimmäisiä.


title: Pietari Autti

text: Pietari Aleksanteri Autti (17. elokuuta 1893 Rovaniemi – 23. lokakuuta 1959 Rovaniemi) oli jääkärikenraali, talvi- ja jatkosotien rykmentinkomentaja ja Mannerheim-ristin ritari n:o 51.


title: Pietari Autti

text: Kauppias Juho Abraham Autin ja hänen vaimonsa Aurora Elisabethin (o.s. Kalliosalmi) poika Pietari Aleksanteri Autti lähti Oulun suomalaisesta yhteiskoulusta ylioppilaaksi valmistuttuaan Helsingin yliopistoon, opiskelemaan filosofis-kielitieteelliseen tiedekuntaan. Vuonna 1915 Autin tie johti jääkäriliikkeeseen.


title: Pietari Autti

text: Jääkäriksi värväydyttyään Autti saapui Lockstedtin leirille 3. tammikuuta 1916. Hänen yksikkönsä oli pioneerikomppania. Hän palveli Misse-joella, Riianlahdella ja pioneerina osallistui Schmardenin taisteluun. Autti toimi etappimiehenä Pohjois-Suomessa talvella 1916–1917. Saksaan palattuaan hänet komennettiin elokuussa 1917 Sprengkommando Polangeniin, muun muassa pioneeri- ja sabotaasikoulutusta antavalle erikoiskurssille. Kotimaahan Autti palasi jääkärien pääjoukon mukana jääkärivänrikiksi ylenneenä.


title: Pietari Autti

text: Sisällissodan aikana Autti palveli joukkueenjohtajana 1. jääkärirykmentin 1. jääkäripataljoonan 4. komppaniassa valkoisten puolella. Autti palveli myös Kuolajärven pataljoonassa komppanian päällikkönä.


title: Pietari Autti

text:
Liittoutuneiden joukkojen poistuttua syksyllä 1919 Muurmannin alueella vallitsi sotilaallinen tyhjiö. Tyhjiöillä on taipumus täyttyä, ja Suomenkin oli valvottava omia etujaan alueella. Tehtävään lähetettiin vuoden 1920 tammikuussa Martti Walleniuksen johtama 60-miehinen osasto. Kapteeni Pietari Autti toimi Walleniuksen esikuntapäällikkönä.
Petsamossa osasto kohtasi Kalle Kukan ja Eero Haapalaisen johtamia aunuksen karjalaisia ja suomalaisia punaisia, ei niinkään Venäjän valkoisen hallituksen joukkoja.


title: Pietari Autti

text: Autista tuli 1921 Kainuun rajavartioston komentaja. Tämä tehtävä johti hänet vuosiksi 1921–1922 johtamaan Vienan Karjalan huoltotoimikuntaa ja suomalais-venäläistä rajakomissiota.


title: Pietari Autti

text: Sotakorkeakoulun aloittaminen ja ylennys majuriksi olivat vuorossa 1924. Vuosi sotakorkeakoulun (1924–1926) suorittamisen jälkeen Autti ylennettiin everstiluutnantiksi, ja hän perusti perheen. Ura nuoren Suomen armeijassa oli tällä erää ohi vuoden 1928 lopussa.


title: Pietari Autti

text: Autti toimi yhteiskunnallisissa tehtävissä Perä-Pohjolan ja Lapin liiton puheenjohtajana ja oli myös Rovaniemi-lehden päätoimittaja. Suojeluskuntajärjestöön hän liittyi 1931 ja sai Pohjois-Savon (Kuopion) suojeluskuntapiirin päällikkyyden majuri Saaren (päällikkönä 1920–1930) jälkeen.


title: Pietari Autti

text: Autti oli Kokoomuksen ehdokkaana syksyn 1930 eduskuntavaaleissa. Auttia pidettiin vahvana Lapuan liikkeen kannattajana, sillä hän kuului liikkeen valtuuskuntaan. Hänen lisäkseen Lapuan liikkeen kannattajana pidettynä ehdokkaana oli kirkkoherra O. H. Jussila, joka tulikin valituksi eduskuntaan. Jussilaa ja Auttia esiteltiinkin erityisen paljon silloin Autin omistamassa ja päätoimittamassa Rovaniemi-lehdessä.


title: Pietari Autti

text: Tammikuussa 1940 eversti Pietari Autti oli Jalkaväkirykmentti 39:n komentaja, joka sai tehtäväkseen viedä rykmenttinsä IV armeijakunnan osana vastahyökkäykseen. Hyökkäys eteni Pitkärannan länsipuolella Laatokan rantaan ja vakiinnutti sodan loppuun kestäneen rintamalinjan. Paikallinen vastustaja, puna-armeijan 56. armeijakunta, jäi pääosiltaan mottiin.


title: Pietari Autti

text: Kesällä 1941 Autti sai johtaakseen Jalkaväkirykmentti 8:n (JR 8), joka kuului 11. divisioonaan, "Iskevään kiilaan". Jatkosodan alettua yksiköille oli annettu peitenimet, joita käytettiin esimerkiksi komentopaikkojen ja niiden puhelinkeskusten niminä. Niinpä JR 8:n peitenimi "Ukko" tarkoitti paitsi itse yksikköä myös sen komentajaa.


title: Pietari Autti

text: Väinö Linnan romaanin "Tuntematon sotilas" ilmestymisen jälkeen Ukko-rykmentistä tuli "Tuntemattoman sotilaan rykmentti". Romaanista muistetaan muun muassa raskas suokoukkaus, jonka tauolla Hietanen ärähtää lähestyvälle upseerille, jolla kiellosta huolimatta on palava tupakka hampaissaan. Tapahtuma on autenttinen – kersantti Onni Lemiläinen lausuu eversti Autille sanat: "Etkö sää äijä tiedä, ettei saa tupakoida!", jotka Hietanen Linnan romaanissa toistaa omalla murteellaan ja temperamentillaan.


title: Pietari Autti

text: Autti nimitettiin Mannerheim-ristin ritariksi 1. maaliskuuta 1942. Hänen esimiehensä Kaarlo Heiskasen laatimassa esityksessä tulee esille hänen henkilökohtainen urheutensa, tapa "johtaa edestä". Esitys keskittyy syksyn 1941 taisteluihin:


title: Pietari Autti

text: Heiskanen muun muassa toteaa, että Veskelyksen taisteluiden yhteydessä Autti käytteli itsekin konepistoolia osaston tuhotessa kylässä olevaa vastustajaa ja sen vahvistukseksi lähetettyjä joukkoja.


title: Pietari Autti

text: Maaliskuussa 1943, jolloin Autti oli arvoltaan kenraalimajuri, hänet nimitettiin 4. divisioonan komentajaksi. 4. divisioonaa pidettiin päämajan reservinä, kunnes suurhyökkäys 9. kesäkuuta 1944 alkoi. Divisioona siirrettiin Kannakselle, alkaneen neuvostoarmeijan hyökkäyksen painopisteeseen. 18. kesäkuuta se sai käskyn vetäytyä Viipuri–Kuparsaari–Taipale-linjalle (VKT-linja). Divisioona oli mukana myös Talin–Ihantalan taistelussa.


title: Pietari Autti

text: Rauhan tultua Autti toimi loppuvuodesta 1944 kesään 1945 Perä-Pohjolan sotilasläänin komentajana, kunnes hänet pidätettiin asekätkentäjutun yhteydessä. Loka- ja marraskuun 1945 hän oli vangittuna, kunnes hänet vapautettiin hänestä tehdyn ilmiannon osoittauduttua perättömäksi.


title: Pietari Autti

text: Vuosi 1948 teki Autista 3. divisioonan komentajan asemapaikkanaan Kouvola. Vuonna 1953 hän sai kenraaliluutnantin arvon ja siirtyi eläkkeelle.


title: Pietari Autti

text: Jäätyään Puolustusvoimista eläkkeelle Autti muutti Rovaniemelle, jossa hän toimi kirjakauppiaana kuolemaansa vuonna 1959 asti. Autti on haudattu Helsinkiin Hietaniemen hautausmaalle.


title: Luettelo Xbox-peleistä

text: Tämä on luettelo Xboxin peleistä.


title: Charlotte (Belgian prinsessa)

text: Marie Charlotte Amélie Augustine Victoire Clémentine Léopoldine (7. kesäkuuta 1840 – 19. tammikuuta 1927) oli Belgian kuningas Leopold I:n tytär, Meksikon keisarinna sekä Itävallan arkkiherttua Maksimilian I:n vaimo.


title: Charlotte (Belgian prinsessa)

text: Charlotte kannusti miestään lähtemään Meksikoon. Kuninkaan tyttärenä hän oli kunnianhimoinen saavuttamaan saman tai korkeamman aseman. Ranskalaisen armeijan vetäydyttyä Meksikosta hän palasi Eurooppaan hakemaan apua Itävallan keisari Frans Joosefilta, Napoleon III:lta ja jopa paavilta, saamatta kuitenkaan ketään vakuuttuneeksi tilanteen vakavuudesta. Kun hän sai tiedon miehensä kuolemasta, hän menetti järkensä ja eli lopun elämäänsä hiljaisuudessa Belgiassa Laekenin linnassa, jossa hän kuoli 1927.


title: Andy Johnson

text: Andrew "Andy" Johnson (s. 10. helmikuuta 1981 Bredfordissa) on englantilainen jalkapalloilija, joka seura on Englannin Valioliigassa pelaava Queens Park Rangers. Hänen pelipaikkansa on hyökkääjä.


title: Andy Johnson

text: Johnsonin ammattilaisuran ensimmäinen seura oli kaudesta 1998 – 1999 alkaen, vanhassa ykkösdivisioonassa silloin pelannut Birmingham City. Johnson edusti Birmingham Cityä neljä kautta ja oli viimeisellä kaudellaan 2001 – 2002 mukana juhlimassa seuran nousua Englannin Valioliigaan.


title: Andy Johnson

text: Johnsonin peli ei kuitenkaan ollut vielä sujunut tarpeeksi hyvin ja hän siirtyikin kaudeksi 2002–2003 toiseen ykkösdivisioonaseuraan, Crystal Palaceen. Ensimmäisellä kaudellaan Johnson teki uudelle seuralleen 21 maalia, 28 ottelussa. Toisella kaudellaan 2003–2004 Crystal Palacessa Johnson sai juhlia nousua Valioliigaan, tehdessään 38 maalia 45 ottelussa. Visiitti korkeimmalla sarjatasolla jäi seuralla kuitenkin lyhyeksi, sillä jo kauden 2004–2005 päätteeksi koitti putoaminen sarjatasoa alemmaksi, huolimatta Johnsonin tekemistä 29 maalista 37 ottelussa. Kauden 2005–2006 Johnson aloitti samassa seurassa. Johnson on viime vuosina alkanut päästä mukaan Englannin maajoukkuerinkiin.


title: Andy Johnson

text: Andy Johnson siirtyi Evertoniin 30.5.2006 8.6 miljoonan punnan (~12.5 milj. euroa) siirtosummalla. Sopimus ulottuu kauteen 2010–2011 saakka. Johnson on yksi englannin tulevaisuuden pelaajista.


title: Andy Johnson

text: Evertonista Johnson siirtyi Fulhamiin 7.8.2008 pitkien neuvotteluiden jälkeen. Siirto oli jo kariutua, kun selvisi lääkärintarkastuksessa, että vanha Crystal Palacen aikainen vamma saattaa vielä vaivata pelaajaa jossain määrin. Joukkueet kuitenkin pääsivät lopulta sopuun neuvoteltuaan siirtosumman uusiksi. Lopullinen summa lienee jossain 10,5 miljoonan punnan tienoilla.


title: Andy Johnson

text: Johnson teki 18. kesäkuuta 2012 kahden vuoden sopimuksen Queens Park Rangersin kanssa.


title: Kojo (laulaja)

text: Timo Tapio Kojo (s. 9. toukokuuta 1953 Helsinki) on suomalainen rock-, soul- ja funk-laulaja. Pelkkää sukunimeä taiteilijanimenään käyttävä Kojo teki ensimmäiset levytyksensä Madame George -yhtyeen solistina ja toisena kitaristina sekä toimi myös yhtyeen puhemiehenä. Ennen Madame Georgea hän oli ollut yhtyeissä Orient Express ja Hukkaviiva (yhtye teki vain kaksi keikkaa), duona Dave Lindholmin kanssa (lauloi ja soitti bassorumpua sekä lautasta) ja Rauli Badding Somerjoen säestysyhtyeessä.


title: Kojo (laulaja)

text: Madame George -yhtye ei menestynyt, ja Kojo aloitti soolouransa vuonna 1978. Pari ensimmäistä singleä soivat radiossa, mutta kummempaa ei kuulunut. Vuonna 1979 ilmestynyt albumi "So Mean" oli menestys, ja se pääsi jopa diskojen suosikiksi. Useimmat kappaleet oli tehnyt Jim Pembroke. Levy myi 25 132 kappaletta, mikä oikeutti kultalevyyn. Menestyksen vanavedessä myös seuraaja "Lucky Street" (1980) teki kauppansa kultalevyn verran vuonna 1980, vaikka itse levyä ei ole pidetty esikoisalbumin veroisena.


title: Kojo (laulaja)

text: Kolmas levy "Go All the Way" vuonna 1981 ei myynyt, joten oli keksittävä jotain uutta. Kojolta ilmestyi alkuvuonna 1982 "Hitparade" (1982) -albumi sisältäen cover-versioita vanhoista soul-klassikoista. Kassu Halosen studio-orkesteri ja saksalaistyyliset kannet eivät kuitenkaan taanneet levyn menestystä. Tässä vaiheessa oli jo tiedossa Euroviisuihin osallistuminen. Jim Pembroken sävellys ja Juice Leskisen sanoitus "Nuku pommiin" voitti Suomen viisukarsinnan. Aluksi lehdistö ja kriitikot olivat innostuneita rockista Euroviisuissa, mutta kelkka kääntyi ja Kojo ei saanut ainuttakaan pistettä viisuissa. Siitä hän sai lisänimen Nolla-Kojo.


title: Kojo (laulaja)

text: Kojon laulajaura kääntyi jyrkkään laskuun ja vuoden 1983 albumi "Time Won't Wait" ei menestynyt. Seuraava liike oli laulukielen vaihto suomeksi. Vuonna 1985 Kojo julkaisi Jim Pembroken kanssa levyn "Bee tai pop" ja seuraavana vuonna 1986 albumin nimeltä "Rommia sateessa", mutta levyt eivät menestyneet suomen kielelläkään. Kojon vuonna 1990 julkaisema levy "Pyöri maa, pyöri kuu" valittiin kuitenkin musiikkitoimittajien kuukauden levyksi huhtikuussa 1990.


title: Kojo (laulaja)

text: Tämän jälkeen Kojo on ollut mukana useissa projekteissa, mm. vuonna 1993 julkaistiin levy "Kojo and the Great Boogie Band" ja 1990-luvun lopulla Murrit-yhtyeen kanssa pari lastenlevyä. Murrit oli takapihan kissoja esittävä yhtye, joka oli alun perin luotu TV 1:n "Puoli kuusi" -lastenohjelmien torstaipäivän osuuksiin (Toivomustorstai). Kojo julkaisi Irinan kanssa vuonna 2003 duettosinglen ja keväällä 2006 hän kävi heittämässä keikan Andy McCoyn kanssa Pekingin Hard Rock Cafessa.


title: Kojo (laulaja)

text: Vuonna 2002 Kojo julkaisi Lentävä pyörätuoli-albumin joka sisältää joitakin Murrit-yhtyeen klassikoita kuten "Pörssihai" sekä uusia kappaleita.


title: Kojo (laulaja)

text: Vuonna 2014 Kojolta ilmestyi single "Pistä poika pullo pöytään vaan".(+) CD:ltä on jätetty pois "Lucky Street" -albumin kappaleet "Snake Eyes Up" ja "Night Cab".